qundao/data-zh-poetry huggingface dataset:
卢沟桥
作者：元璟
朝代：清

日色才分万众嚣，黄尘漠漠马蹄骄。题诗笑问桑乾水，曾有闲人过此桥。
喜黄梨洲徵君过鹿峰
作者：元璟
朝代：清

诸生方扫讲台花，更舁篮舆到若耶。正是可怜寒食后，乌巾白发倚风斜。
寄松云庵主
作者：元璟
朝代：清

无端鹤梦隔松风，黯黯孤镫缀玉虫。万种愁丝人在北，一腔情事水流东。花前顾曲何曾误，月底连吟每许同。安得碧天云卷尽，药船倒泻落霞红。
得山同门五十
作者：元璟
朝代：清

阿兄苦行如迦叶，重整青莲古道场。说法肘悬三要印，卷帘风散四花香。曾原好梦称鹙子，多分前身作雁主。夏腊数来刚半百，未妨小弟学韬光。
得山同门五十
作者：元璟
朝代：清
体裁：七言律诗

阿兄苦行如迦叶，重整青莲古道场。说法肘悬三要印，卷帘风散四花香。曾原好梦称鹙子，多分前身作雁王。夏腊数来刚半百，未妨小弟学韬光。
惠山寺品第二泉
作者：元璟
朝代：清

山水洵有缘，兹行爱风便。帆峭五两轻，百里如劈箭。爰访惠山泉，先游惠山院。惠山青崔嵬，泉声绕殿转。华桷吐云霞，朱甍映藻茜。古树发新绿，竟体里苍藓。径造泉上亭，鉴斯癯仙面。渟泓窦方满，小汲瘿瓢溅。碧乳花尚浮，寒玉香不卷。一酌已洒然，再漱泠然善。平生淡泊肠，尽化为冰霰。昨过扬子江，中泠浑莫辨。僧寮曾瀹试，虚名怪独擅。鸿渐昏老子，舌本何其谫。错品落第二，千载徒扼腕。况我枯槁人，回首重眷恋。定携折脚铛，住老龙山涧。竹炉煮松风，雪瓯点秋片。月取三百斛，日与诗魔战。
斥堠
作者：元璟
朝代：清

五里与十里，一双复一只。送尽往来人，转似无情客。
武塘吴文昭为余写行脚图戏赠
作者：元璟
朝代：清

人物名家旧姓吴，一枝神笔近来无。赵州故事谁相委，写我青山行脚图。眼看青白面无文，鹤骨何妨瘦几分。竹笠芒鞋多逸韵，超然一片入山云。霜华欲白月轮低，隔水思君玉观西。哦就小诗聊作答，争如孔雀换山鸡。
漂母祠
作者：元璟
朝代：清

漂母祠堂古尚存，萋萋衰草带城根。汉家斗大黄金印，争及当时一饭恩。
登天封塔
作者：元璟
朝代：清

雄镇东南一柱存，凌虚日月手堪扪。天开地扼山形壮，风吼潮来海气昏。舄下神龙无数绕，钟前怖鸽几双翻。鲎帆珠舶苍茫外，认取青尖入此门。
磐陀石
作者：元璟
朝代：清

击出波心手掌平，我来趺坐证三生。善财参后无人到，閒杀峰头雪浪声。
答徐文虎
作者：元璟
朝代：清

伟长诗骨玉森森，顾我城南秖树林。入梦几人飞白凤，登台终古吊黄金。尘中岁月愁将老，霞外心期话自深。若得把茅灵谷近，瘦梅花底共清吟。
英德道中
作者：元璟
朝代：清

倚舟应接不能闲，变化新奇在两间。说与画家多不信，英州山胜米家山。
蛟门
作者：元璟
朝代：清

十丈帆张五两风，笑谈间已出蛟宫。两拳石束波争立，一隙门开天忽东。云压鳌头蓬岛黑，日翻鱼眼柁楼红。平生夷险经曾惯，要吐胸襟浩荡中。
西湖竹枝词
作者：元璟
朝代：清

段桥一段可怜春，草似裙腰柳曲尘。明镜不流山色去，画船多载醉归人。鄂王祠上夕阳西，于公墓下杜鹃啼。莫话南征与北守，云消雨歇两峰齐。红桥曲曲放生池，春水初肥春日迟。何事系人情最好，金钱买饼饲鱼儿。烟紫莎青风力微，红镫水面酒船归。阿谁好唱伊凉曲，惊起鸳鸯相背飞。
西湖竹枝词·其一
作者：元璟
朝代：清

段桥一段可怜春，草似裙腰柳曲尘。明镜不流山色去，画船多载醉归人。
西湖竹枝词·其三
作者：元璟
朝代：清

红桥曲曲放生池，春水初肥春日迟。何事系人情最好，金钱买饼饲鱼儿。
西湖竹枝词·其二
作者：元璟
朝代：清

鄂王祠上夕阳西，于公墓下杜鹃啼。莫话南征与北守，云消雨歇两峰齐。
西湖竹枝词·其四
作者：元璟
朝代：清

烟紫莎青风力微，红镫水面酒船归。阿谁好唱伊凉曲，惊起鸳鸯相背飞。
西溪结茅奉酬蛰图翁先生
作者：元璟
朝代：清

入山愧未入深山，黄茅一把丛翠间。扫花饲鹤起我早，了无别事分馀闲。西溪溪水白于絮，旧是先生垂钓处。茶烟竹粉满溪香，不碍轻鸥自来去。
过杨铁崖故里
作者：元璟
朝代：清

玉削群峰抱一村，甘泉如乳出云根。负薪伐木扶犁叟，多是杨家十叶孙。
送顾云驭广文之太平
作者：元璟
朝代：清

绛帐南行吾道东，钱塘江上鲤鱼风。百年儒雅推名世，三绝风流属老翁。天姥闲游听虎瑟，石华戏采蹑蛟宫。来春拟著谢公屐，华顶同看初日红。
邓尉探梅舟中同惠仲儒程筠轩作
作者：元璟
朝代：清

婀娜轻帆日载阳，灵岩山翠接横塘。与君约束红藤杖，饱领梅花廿里香。撰取良时作胜游，三人同载木兰舟。东君作意加装点，柳色鹅儿水鸭头。横塘西接采香泾，三面都围苍玉屏。要与松枝了公案，先吟诗句报山灵。夕阳明灭乱山椒，水畔寒香阵阵飘。何必更寻花处看，销魂只在虎山桥。
邓尉探梅舟中同惠仲儒程筠轩作·其一
作者：元璟
朝代：清

婀娜轻帆日载阳，灵岩山翠接横塘。与君约束红藤杖，饱领梅花廿里香。
邓尉探梅舟中同惠仲儒程筠轩作·其三
作者：元璟
朝代：清

横塘西接采香泾，三面都围苍玉屏。要与松枝了公案，先吟诗句报山灵。
邓尉探梅舟中同惠仲儒程筠轩作·其二
作者：元璟
朝代：清

撰取良时作胜游，三人同载木兰舟。东君作意加装点，柳色鹅儿水鸭头。
邓尉探梅舟中同惠仲儒程筠轩作·其四
作者：元璟
朝代：清

夕阳明灭乱山椒，水畔寒香阵阵飘。何必更寻花处看，销魂只在虎山桥。
题屈翁山诗集
作者：元璟
朝代：清

三闾有苗裔，流落海南滨。奇服纫香草，狂歌托美人。杜鹃心事苦，斑竹泪痕新。欲与重华语，青辞何处陈？
题画酬朱雪田
作者：元璟
朝代：清

松云杳霭水潺湲，绝似云门深处山。从此把茅吾丧我，懒骑白额到人间。
马家山
作者：元璟
朝代：清

山脚山腰尽白云，晴香蒸处昼氤氲。天公领略诗人意，不遣花开到十分。
黄鹂二首似杜湘草
作者：元璟
朝代：清

新晴碧柳著烟轻，并坐交鸣最有情。记得酸风吹箬笠，段桥阴里两三声。桃花如雨草如烟，第六桥边剧可怜。分付江南飘荡客，不须更唱《鹧鸪天》。
从安节宓草昆仲乞写鹤舟图
作者：元祚
朝代：清

我家住近黄鹤楼，门对青青鹦鹉洲。一朝巢破防倾卵，独鹤扁舟任远游。飘零奄忽三十载，几见桑田变沧海。细柳新蒲失旧观，惟有青山常不改。去年览古凤凰台，台上白云难扫开。凤皇黄鹤遥相望，彼此茫茫招不来。浮生一梦真草草，秋月春花人易老。早知飘瓦本无情，何事从前愁不了。水田茅屋莫愁村，别有遗风古道存。采薇烹蕨从先志，头白相逢两弟昆。生性烟霞入骨髓，人爵之荣糠秕耳。胸中同有造化炉，写出真山与真水。夙世辞人兼画师，何须粉本求成规。意在笔先才落笔，坌涌元气向淋漓！我生爱画世无对，逢人索画如索债。凭君合写《鹤舟图》，渺渺胎仙水云外。
寄高澹游
作者：元祚
朝代：清

卖尽青山说买山，高年正好学偷闲。洞庭尽有梅花屋，何不携家住此间。
独树堂散怀
作者：元祚
朝代：清

得失吾何有，荣枯事尽删。神常游物外，名恐落人间。流水一声磬，夕阳数点山。闲身倚枯树，伫看鸟飞还。棕竹新添杖，扶来步步安。浑如得老友，从此共盘桓。天地孤身在，冰霜白发寒。一编写情性，只可自家看。
书斋偶咏
作者：元端
朝代：清

榻寄閒窗下，相携话昔游。烹茶成雅集，开卷足清修。宿雨花生润，微风鸟自讴。留将残照影，静拂素丝幽。
乞食
作者：元龙
朝代：清

林间才定起，洗钵出门行。童子亦知善，设斋非爱名。说经酬饭价，回施合凡情。果腹便归去，寒山万木平。
秋胡行
作者：元龙
朝代：清

养蚕胜养儿，养蚕犹吐丝。养儿防亲老，而乃离庭闱。君怜采桑妇，不念桑榆人。桑榆景苦短，桑妇时悲辛。还君相赠金，请君断诸妄。君意在桑间，妾情非濮上。攀条谢郎君，倚门人久望。
短歌行
作者：兆佳氏
朝代：清

嗟房之空兮，空且可居。门阑幽寂兮，孟氏之庐。清镫荧荧兮，有子读书。昏夜勤勤兮，吾志硕图。皇天垂鉴兮，儿能成儒。终归泉下兮，无愧吾夫。
秋日
作者：兆佳氏
朝代：清

露滴红兰泫，风吹碧叶纷。赋才惭宋玉，病骨似休文。镜箧收残黛，衣囊冷旧薰。不须惊噩梦，过眼总浮云。
挽郭嵩焘联
作者：先搢
朝代：清
体裁：联

一生怀抱几曾开，廊庙江湖，忧乐独关天下计；没世流传洵不爽，文章经济，华夷同泐口中碑。
同史千里宿蔡斋即席次史韵
作者：先著
朝代：清

萧瑟秋庭暮雨新，深宵停酒话遗民。文章何用惊时辈，肝胆惟应向故人。才已累身心未死，老难谐世自嫌真。尊前一寸将残烛，还抱高歌动鬼神。
堰北水
作者：先著
朝代：清

堰北水，一日高一尺，十日一丈强。秋来淫雨多，千里万里洪流长。报水汎人善泅水，入水不愁沉水底，顺流一日五百里。修堤筑堰年复年，安得水势倒行还上天。决口乍塞塞口决，明年再请司农钱。
天盘岭
作者：先著
朝代：清

野田弃疲驴，七里陟修岭。负手石路间，数盘历幽靓。山椒得微亭，行者喘初定。归樵望鸦巢，暮色失山影。转岭稍就平，缩足遵微径。苍苍寺门松，钟声不出顶。
病起截句之一
作者：先著
朝代：清

移植甘蕉为绿阴，经年长大已成林。天寒霜落休轻剪，恐有秋来未死心。
赠海云子
作者：先著
朝代：清

相逢炎月亦萧森，来处家乡是古斟。与论山川几人物，仕秦王猛亦何心。
述怀
作者：先著
朝代：清

劳生百年内，患有人之形。一身归虚无，万念偏营营。虽有贤智人，惟与忧患并。不能弃人纪，焉得辞天刑。绝类废群生，造化难为情。已矣何所逃，安之以地争。
挽郭嵩焘联
作者：先阅
朝代：清
体裁：联

伦敦七万里波涛，吾教将行，乃使大人见夷狄；湖湘三百年家世，宗功不朽，笃生孝子恤颠连。
旧院
作者：光廷瑛
朝代：清
体裁：七言律诗

触目颓垣野圃斜，当年常驻五侯车。霓裳罢舞余荒草，锦瑟停歌起暮笳。绿鬓只今飘柳絮，红颜何处映桃花。秣陵多少伤心事，不独青楼旧酒家。
山居
作者：光标
朝代：清
体裁：五言律诗

山斋如此静，客至话耕耘。枫叶疑为雨，村烟错认云。掩关寻旧帙，坐槛到斜曛。不信桃源远，泉声处处闻。
顺德道中
作者：光立声
朝代：清
体裁：七言绝句

短长亭子漫句留，一样春光冷似秋。谁与乡园报消息，行人尚滞古邢州。
三元洞
作者：光聪诚
朝代：清

翠螺山洞问三元，石磴逶迤直到门。小阁帘开通碧汉，长江帆过落金尊。悬崖有力凭云构，揽胜无心骇浪翻。我是蓬莱遗佚客，不妨驻此悟真源。
余以去岁仲冬来庄几周岁矣近以足疾阅月未曾出户昨于荆扉外见丹桕一株感时序之递嬗叹盗贼之纷纭聊作长歌以志愤激
作者：光聪诚
朝代：清

昔我仓皇来避寇，木叶已脱山容瘦。玄乌罢飞白驹驰，丹桕一株又锦绣。我心疾疢足更蹇，照眼秋光泪盈袖。附郭万株化为烽，几树含霜弄清昼。南风虽竞功未收，北阙宵衣伫凯奏。栖遑半菽求一饱，逼索追逋遭詈诟。自古贤圣多困穷，莫羡儿童善奔走。城邑纵使穴兔狐，郊原尚可安去就。况闻大军及义民，同伸愤勇若私斗。嗟君勿作守株人，掀髯一笑胡不胄。
拟寻邓尉梅花不果回舟次镇江
作者：光聪诚
朝代：清

江头买棹趁春回，万树空嗟邓尉梅。未到铜坑看绰约，且凭铁瓮一徘徊。鹤铭沙迹终难辨，羊石雄风尚可猜。鸥鸟容吾亲浩荡，不妨盛世老樗材。
游石桥岩并内岩
作者：光聪诚
朝代：清

白岳辟西户，石磴几盘纡。山穷敞绣塍，缘隰陟崎岖。丹岩突兀耸，赤城霞不如。太古余溜痕，赭黑交相于。壁有青龙蛰，倒挂颔垂珠。神彩宛飞动，苔藓绕其躯。山势忽幻形，长桥跨清虚。广度三百弓，高建五丈旟。中摇一峰影，窈窕似名姝。青青千琅玕，暮倚容更殊。搜奇越长桥，内岩何沮洳。岩端洒霜雪，炎夏凉衣裾。在昔甘泉子，辟堂此读书。堂圮易梵刹，刹更倾颓余。人事有兴废，林壑无终初。我来乐斯丘，箴言谢卫蘧。
读左穗六诗卷
作者：光聪诚
朝代：清

往者渔洋老，论诗重太冲。君家自有法，吾道本从同。妙悟凭天授，虚怀若谷通。倾心一开卷，如抚广陵桐。
游平山堂三首·其一
作者：光聪谐
朝代：清
体裁：七言律诗

啖名之地独忘名，跨鹤重来别有情。倚槛客惟分茗啜，隔江山故与堂平。高风六一谁堪继，短韵篇章我易成。便拟此间留一宿，玉钩斜看月初生。
游平山堂三首·其三
作者：光聪谐
朝代：清
体裁：七言律诗

依然曲蹬绕修廊，三十年前陟此冈。名独羡公留岳岳，岁徒背我去堂堂。何劳入座笙歌满，且喜巡檐桂柏长。明日江干试回首，又嗟鸿爪落苍茫。
游平山堂三首·其二
作者：光聪谐
朝代：清
体裁：七言律诗

衰盛成亏若转环，不随欣戚总追攀。两番绿打烟中桨，一抹青浮雨后山。澹荡有怀宜共证，繁华无迹岂相关。遥遥举似欧阳子，定许同忘水石间。
弹子矶·其二
作者：光鹫
朝代：清

欲买丹青写十洲，谁知茎草即琼楼。真山真水无人量，笑煞当年顾虎头。
答关茂才子璿
作者：光鹫
朝代：清

之子信殊众，飘飘琼树枝。相逢端水上，不觉还山迟。独鹤下高树，怒蛙喧一池。嚣尘满天地，何处可扬眉。峡江如净练，明月近中秋。舍此不肯住，无人堪与游。遣愁凭笔研，借梦宿渔舟。梦起各挥手，白云天际头。
答关茂才子璿·其一
作者：光鹫
朝代：清

之子信殊众，飘飘琼树枝。相逢端水上，不觉还山迟。独鹤下高树，怒蛙喧一池。嚣尘满天地，何处可扬眉。
答关茂才子璿·其二
作者：光鹫
朝代：清

峡江如净练，明月近中秋。舍此不肯住，无人堪与游。遣愁凭笔研，借梦宿渔舟。梦起各挥手，白云天际头。
送智峰禅者还丹霞
作者：光鹫
朝代：清

年来慧命似悬丝，鼠啮枯藤信可悲。老我无缘方退院，怜君有志乃工诗。相逢不枉花前约，后会难寻石上期。想到丹霞冰欲泮，试看岩桂几生枝。
题黄鹤楼
作者：全承恩
朝代：清
体裁：联

星若珠然，凌翼轸以腾辉，好向高冠瞻气象；云为路尔，望阶梯而直上，须从大道悟根基。
题黄鹤楼
作者：全承恩
朝代：清
体裁：联

楼已重修，喜停鹤驾；笛应再弄，欢度梅腔。
挽张之洞联
作者：全治
朝代：清
体裁：联

山属岱、江属岷，论经济文章，当世斯为君实正；水有源、木有柢，问胶庠塾序，中原谁达道真词。
偶题
作者：全璞
朝代：清

月夜静如何，光阴迅速过。病从秋后觉，泪向梦中多。惟忆音书绝，无心笑语和。回看帘外影，风叶正婆娑。
一隅阁
作者：全祖望
朝代：清
体裁：古风

南溪志游山，五岳造其四。聊复留有馀，衡阳未之至。归来厌华堂，一隅成小憩。壶公以壶栖，巢父以巢置。人生苦局龊，耳目限于地。莫夸云梦宽，适增夜郎愧。南溪具神勇，芒屩百两敝。退之所回车，游行心不悸。壮观历天涯，老倍添奇气。小阁低于艇，此中正无际。我来阻淫雨，登阁消清秘。遥望五岳云，茫茫生遐跂。
丁敬求予拓光孝寺千佛塔记诗以答之
作者：全祖望
朝代：清
体裁：七言绝句

诃林痴绝降王塔，宦者名连髡者传。寒铁千秋遭秽笔，不须更玷蜜香笺。
七夕前七日作·其一
作者：全祖望
朝代：清
体裁：古风

天公几日秋，晋郑头毕白。候虫独欣然，争鸣满四壁。我亦无如何，一夜吹长笛。
七夕前七日作·其三
作者：全祖望
朝代：清
体裁：古风

衰病正连绵，抚时增萧瑟。前有一樽酒，不醒积毁骨。连朝风雨多，芭蕉益愁绝。
七夕前七日作·其二
作者：全祖望
朝代：清
体裁：古风

大块感噫气，于以成商声。是噫从何来，牛郎诉不平。乃知一物阏，足以优清宁。
七夕钝轩集同人祭苍翁于隐学山房·其一
作者：全祖望
朝代：清
体裁：五言律诗

今夕是何夕，良辰好祭忠。秋江潮汐壮，银汉女牛通。耿耿扶韩志，堂堂磔卞功。我歌降神曲，天半吐长虹。
七夕钝轩集同人祭苍翁于隐学山房·其三
作者：全祖望
朝代：清
体裁：五言律诗

正翁洵旧德，屝屦几倾家。掉首辞尘劫，低眉诵法华。薇应清似粟，梅亦大于瓜。此日陪灵驭，宁惭传望槎。
七夕钝轩集同人祭苍翁于隐学山房·其二
作者：全祖望
朝代：清
体裁：五言律诗

为叹五君子，天中毕命时。共姜宣母教，枢使有孙枝。姻娅清门重，宾寮合食宜。多情仗群从，聊以慰陵夷。
七夕钝轩集同人祭苍翁于隐学山房·其四
作者：全祖望
朝代：清
体裁：五言律诗

招魂如可作，移榜不须嫌。故国无星大，伊人在水蒹。欲推瓣香力，遍为国殇拈。伫待礼成日，新题乐府盐。
七峰草堂移梅歌
作者：全祖望
朝代：清
体裁：古风

大江以北少梅花，相传降作杏六命。我疑陶山语未然，难缘橘户为左证。棱棱百花头上姿，肯逐黄尘易素性。迁之无道种无术，坐教嘉植困㱥�。马郎兄弟双玉雪，魂与梅花同清净。有庄明瑟如篮田，有客看花满蒋径。暗香入梦意无厌，觅遍古欢穷绝嶝。秦淮大有槎牙种，十里江行足吟兴。园官小试移山手，飞度七峰疑不胫。寂寥小雪霜叶凋，峥嵘几点春牙劲。新寒未消九九期，徵风已动番番胜。乡心犹为石头悬，羁贯已随瓜步更。花王之富数花对，恰与今年梧叶称。昨闻连舟度东关，榷吏惊迓纷相侦。好事敢辞花税哆，佳话应为官阁咏。招邀更喜值同声，叩钵齐催诗思竞。我家勾馀东复东，宝岩千树苍云映。当归枨触鹪鹩枝，叉手樽前醉眼瞪。
七星岩·其一
作者：全祖望
朝代：清

天帝当年启大樽，七星罗列似儿孙。洞门尚有歌钟在，石室将无秘箓存。自昔湖山烟水阔，于今阡陌草莱焚。何当反复谣黄鹄，用泻漓江春涨痕。
七星岩·其二
作者：全祖望
朝代：清

白日伊谁巧琢成，离奇变幻有神明。乳泉上接天浆落，斗枋遥疑石笋擎。山鬼空中惊爆竹，诗人傍午作题名。老夫蹇足徒惆怅，病后探幽下胜情。
七星岩·其二
作者：全祖望
朝代：清
体裁：七言律诗

白石伊谁巧琢成，离青变幻有神明。乳泉上接天浆落，斗枋遥疑石笋擎。山鬼空中惊爆竹，诗人傍午作题名。老夫蹇足徒惆怅，病后探幽不胜情。
七星岩初八日，甘谷招饮，题其小照五卷·其一
作者：全祖望
朝代：清
体裁：五言绝句

有诗已成冢，殉以所断髭。消磨历半世，坐失鬑鬑姿。
万年果
作者：全祖望
朝代：清
体裁：古风

天湖万年果，稽含状未具。相传石洞生，或有石髓注。我昨来山中，偶拈澄溪句。乞灵古先生，诘朝倘有遇。
万竹山中访故少参梦章罗公避地寓
作者：全祖望
朝代：清
体裁：五言律诗

剡源清绝处，传是使君居。辛苦画江后，章皇蹈海馀。周黎犹被荫，蜀道竟何如。合有甘棠祀，同招海岸车。
三和汉晓太常诗
作者：全祖望
朝代：清
体裁：七言律诗

茫茫望帝结春愁，百鸟分愁直到秋。试看沙虫祈速死，谁言山鹧肯迟留。赤符那得兴鲸背，白版虚传瑞鲤头。剩有流贻巾国语，诗人摭拾供清游。
三用前韵
作者：全祖望
朝代：清
体裁：古风

唐六臣传不堪论，周三臣传殊足尊。建隆录古推史笔，建隆寺古光山门。五朝平治数周室，公也乔木原同根。世宗深仁浃人髓，少帝亦未彰童昏。如何天命忽以去，反戈愤彼陈桥屯。苻张蒙面豫勋旧，秬鬯应为羞彝樽。江南国主乏远虑，梯冲鼓角任所奔。馀烬甘随残运毕，新皇亦为渍泪痕。我思其时长围喧，官家亲督临戎轩。塔大潜随炮火动，战鼓直教鱼鼓翻。功成国殇资冥福，贞睹故事慰元元。而今殿瓦尽颓落，但见野僧锄菜园。斜阳惨淡无颜色，饥鼠横穿樊圃樊。
不寐苦热
作者：全祖望
朝代：清
体裁：七言律诗

赤龙竟夜炙南天，我最熏心不可眠。无奈蝇蚊百辈至，试为鸾凤一声传。炎云直欲枯星野，古井徐容试冽泉。太息斯民困饥大，纵临枕簟亦焦然。
与杭二堇浦话
作者：全祖望
朝代：清
体裁：五言绝句

故我久荒落，夫君亦阔疏。清狂翻长进，且共卧菰芦。
东城作小秦淮道古诗来索佚事答以五绝·其一
作者：全祖望
朝代：清
体裁：七言绝句

蜀冈一带纷抔土，中有陈公窆石铭。试向白杨林下听，犹闻瞋目詈三经。
东城作小秦淮道古诗来索佚事答以五绝·其三
作者：全祖望
朝代：清
体裁：七言绝句

檗庵博物良无匹，手记僧腾客事来。谁教东行寻舍利，至今入定未曾回。
东城作小秦淮道古诗来索佚事答以五绝·其二
作者：全祖望
朝代：清
体裁：七言绝句

仲郎游冶亦微疵，天语皇皇责降词。闻道年来崇洛学，风流口过莫为之。
东城作小秦淮道古诗来索佚事答以五绝·其五
作者：全祖望
朝代：清
体裁：七言绝句

时会堂前茶话遥，甘棠埭上长蓬蒿。而今谁肯扬州死，禅智山光总寂寥。
东城作小秦淮道古诗来索佚事答以五绝·其四
作者：全祖望
朝代：清
体裁：七言绝句

绝学空传秦晓山，弄丸贯穿古今间。可怜直自西周后，男女交亲未转环。
东幸诗·其一
作者：全祖望
朝代：清
体裁：七言绝句

七百馀年玉捡出，五十八盘石磴雄。太皞连朝召云雨，恭迎翠辇入神宫。
东幸诗·其七
作者：全祖望
朝代：清
体裁：七言绝句

大明湖头黄幄驻，飞瀑泉边朱芾来。海右惊传浴龙地，当年边叟读书台。
东幸诗·其三
作者：全祖望
朝代：清
体裁：七言绝句

梁父亢父贡方物，日主月主朝明堂。一游一豫膏泽沛，大东小东劳可忘。
东幸诗·其二
作者：全祖望
朝代：清
体裁：七言绝句

帝出乎震长六索，人生乎寅昭三微。先皇奎墨映星斗，元气淋漓露未晞。
东幸诗·其五
作者：全祖望
朝代：清
体裁：七言绝句

䓤葱佳气集圣林，蓍茎楷干长十寻。四氏诸生齐入觐，是谁来献孔融琴。
东幸诗·其八
作者：全祖望
朝代：清
体裁：七言绝句

直沽春色浩无涯，漕楫呼嵩次第排。一路牙樯飘锦缆，不须六月过长淮。
东幸诗·其六
作者：全祖望
朝代：清
体裁：七言绝句

周庐如栉次青齐，华盖连天日观低。不道帝车东指近，相星翻落浙江西。
东幸诗·其四
作者：全祖望
朝代：清
体裁：七言绝句

和风旭日护慈宁，夹道春晖效百灵。七十二君图箓尽，更添嫄姒宠山庭。
东浦舟中
作者：全祖望
朝代：清
体裁：五言律诗

平生慕贺监，老欲住山阴。高尚夫何有，清狂或嗣音。曾闻曲水地，向是少师林。故物祊田在，几时遂此心。
东潜以予脩学案购得直阁游公景叔墓志见示张公芸叟之文邵公篪之书章公粢之篆而安民所镌也题诗于后
作者：全祖望
朝代：清
体裁：五言律诗

关陕沦亡后，横渠学统湮。吕苏仅著录，潘薛更谁陈。石墨何从购，遗文大可珍。邵公亦五鬼，鸿笔壮安民。
东潜论水心先生多所不满予谓是宋史之误也当以其开禧上殿劄子正之
作者：全祖望
朝代：清
体裁：古风

水心大功在王室，左右馀干成夹日。同心但有一平阳，幸挽宗祊免瓦裂。论赏超然谢殊迁，被锢怡然甘三黜。斯人斯学真有用，岂独文章称卓绝。开禧晚用讵苟同，力陈疲兵莫轻率。浪试曾闻笑魏公，轻言几自怜龙窟。且营堡坞壮金汤，更缓征求到蚌鲒。为不可胜待可胜，报雠有道战有术。固辞草诏感慨多，乃有痴人如易韨。俄而淮汉果土崩，救败终须劳一出。斫营小试在沿江，竟退封狐得安集。朝局再更论再翻，营营者流妄周内。及之由窦幸逃诛，孝友摩碑偶见脱。改头换面纷重来，掊击正人咨唐突。陋哉宋史何冥蒙，缁素糊涂不可诘。谁人榷史洞观火，一为前贤洗诬屈。永嘉世嫡在君家，南塘经术紫芝笔。但莫放言贬曾孟，斯案还须重审覈。
东粤制抚以天章精舍山长相邀辞谢不得齿发日衰乃为五千里之行非予志也·其一
作者：全祖望
朝代：清
体裁：五言绝句

忽忽暮春日，茫茫五峤行。庭前书带草，远别最关情。
东粤制抚以天章精舍山长相邀辞谢不得齿发日衰乃为五千里之行非予志也·其三
作者：全祖望
朝代：清
体裁：五言绝句

衰病畏行役，屏营足不前。杭生真迈往，先我已扬鞭。
东粤制抚以天章精舍山长相邀辞谢不得齿发日衰乃为五千里之行非予志也·其二
作者：全祖望
朝代：清
体裁：五言绝句

此去特谋食，投荒作远游。解嘲姑漫语，好为访罗浮。
东钝轩
作者：全祖望
朝代：清
体裁：七言律诗

蓬庐墓版出梨洲，名德由来甲甬勾。谁与使君振清白，应怜公子最风流。滇黔秦楚题名遍，水墨烟云秃笔收。祗有一端成缺憾，醉乡茅土不封侯。
严滩
作者：全祖望
朝代：清
体裁：古风

在昔紫薇翁，说诗白云原。紫薇已仙去，白云满江村。荒江抚木末，尚有鲁公魂。我亦酹卮酒，一吊谢生坟。
中秋前一夕蔎林招登吴山不果移尊篁庵·其一
作者：全祖望
朝代：清
体裁：五言绝句

天气颇未佳，诸君将安之。老夫兰若好，三径待新诗。
中秋前一夕蔎林招登吴山不果移尊篁庵·其三
作者：全祖望
朝代：清
体裁：五言绝句

明月微濛下，清酤曷再陈。匆匆归棹急，定为捧心人。
中秋前一夕蔎林招登吴山不果移尊篁庵·其二
作者：全祖望
朝代：清
体裁：五言绝句

淮南丛桂下，招隐是吾心。有客咏远志，愁闻夜鹤吟。
中秋前一夕蔎林招登吴山不果移尊篁庵·其四
作者：全祖望
朝代：清
体裁：五言绝句

王生遭虐谑，下箸几迟回。虎既帅以听，恣君一饱来。
中秋前一日得林评事荔堂朋鹤草堂集正气录二书狂喜从湖上戴月归得诗一首
作者：全祖望
朝代：清
体裁：古风

晞发先生恸哭馀，白云源下殉其书。应怜许剑荒亭路，谁人为我发此储。所南先生闭枯函，尘蒙眢井亦已厌。四百年来坟土出，又复令我疑信参。诸公之作竟沈埋，长虹不克振死灰。空令壮士中夜舞，独自苍茫赋大哀。荔堂老子古人徒，曾向邓林追阳乌。晚年日莫尚伏枥，裂竹如意碎唾壶。我尝求之二十年，魂祈梦祝有无间。故人出之持示我，寒芒五纬生苍烟。喜而不寐急挑灯，明月耿耿窥疏棂。骑龙被发倘临我，一曲楚些酹青冥。
中秋约与蔎林为小集雨甚不果辱有酒馔之贻赋谢
作者：全祖望
朝代：清
体裁：五言律诗

积雨阻良觌，多情有故人。挑灯招晦魄，叩户到兼珍。夙解观颐繇，新知动指因。差堪傲杜老，杯炙愬酸辛。
临川先生主试江南中途得疾入闱少愈而并日阅文失于调摄未及毕事神明顿索不可收矣予渡江视之先生以三年别绪絮语谆谆莫非关注深切之言而瞀乱无复诠决为之悽怆先生素康强不料其至此也舟中得诗三首·其三
作者：全祖望
朝代：清
体裁：七言律诗

廿年前度几抡才，桃李都归帐下栽。具眼不愁方叔屈，雄文争望兖公来。神龙际会真难得，老凤菁华忽骤衰。那得重占七日复，元神为挕旧丹胎。
临川先生主试江南中途得疾入闱少愈而并日阅文失于调摄未及毕事神明顿索不可收矣予渡江视之先生以三年别绪絮语谆谆莫非关注深切之言而瞀乱无复诠决为之悽怆先生素康强不料其至此也舟中得诗三首·其二
作者：全祖望
朝代：清
体裁：七言律诗

追思适馆赋缁衣，倒庋倾筐世所稀。互举遗经攻墨守，每论佳士致神飞。参差苫块三年别，潦倒春明昨梦违。天为一阳扶硕果，肯教黄叶共摧䬠。
临川先生病中犹古人出处之义漫呈绝句五首兼东胡抚军复斋·其一
作者：全祖望
朝代：清
体裁：七言绝句

宗臣绛灌正隆隆，况复肩随邓侍中。何不洛阳高卧去，漫劳鵩鸟度湘东。
临川先生病中犹古人出处之义漫呈绝句五首兼东胡抚军复斋·其三
作者：全祖望
朝代：清
体裁：七言绝句

茂陵男子家风在，肯向扶风作诡随。亦会遭逢有天幸，不然那得遽伸眉。
临川先生病中犹古人出处之义漫呈绝句五首兼东胡抚军复斋·其二
作者：全祖望
朝代：清
体裁：七言绝句

申辕报罢董生黜，更复谁同汲直群。自分不求五鼎食，何妨平揖大将军。
临川先生病中犹古人出处之义漫呈绝句五首兼东胡抚军复斋·其五
作者：全祖望
朝代：清
体裁：七言绝句

生平生笑陶彭泽，岂有牵丝百里才。秫未成醪身早去，先几何待督邮来。
临川先生病中犹古人出处之义漫呈绝句五首兼东胡抚军复斋·其四
作者：全祖望
朝代：清
体裁：七言绝句

谁言王掾是痴生，直把桓温唤老兵。不见郗郎空入幕，老投临海一荒城。
临平吊故陈将军万良
作者：全祖望
朝代：清
体裁：七言绝句

苍头特起誓平吴，回首江东望眼枯。痛哭浴龙祠下寨，凄风碧血两模糊。
临平谒申包胥庙
作者：全祖望
朝代：清
体裁：五言排律

聘节当时过，祠宫奕世传。应从沼吴日，重溯哭秦年。事拟巫臣后，功居范蠡前。远交真上策，秘计失遗编。报复亦何定，仇雠竟忽焉。先王吐积愤，肤使壮归旃。望里皋亭树，空中宝鼎烟。隔江越绝近，千里郢都悬。骠骑疑封爵，盐官接庙堧。兴亡已百幻，恩怨合平捐。若遇乘潮客，休题鞭墓愆。我来初夏节，新麦荐神弦。
临桂伯锦归曲
作者：全祖望
朝代：清
体裁：古风

临桂相公何精忠，侧身蛮瘴矢匪躬。汉家九鼎自岌岌，孤臣浩气自熊熊。残彊累蹶亦累振，其奈天废无成功。幸逃九死竟一死，谁知都在前定中。真人珍重说锦衣，翻成马革亦已奇。应思此言有精义，堪叹世人知者希。真人定是赤松侪，不逢赤刘盛，偏逢赤刘衰。秘记空陈赤伏灾。赤伏虽遘灾，其在相公不为灾。堂堂锦衣神归来，正命而终天所谐。相公竟锦归，从者为阿谁。副枢张公缓带陪，大将焦公靺跗随。绯袍公子参旌麾，箕尾光照虞山垂。改冠易服谁氏子，褐宽博者视有泚。乃知锦衣不在此。我读浩气吟，指南而后有遗音。真人密授独未及，几令佚事忧消沉。将无贞臣不语怪，耻逐啼鹃返故林。试歌锦归曲，悬知陟降神所临。赤松仙人谅不死，苕霅之间光尚紫，何当寻之话旧史。
久不登天一阁偶过有感
作者：全祖望
朝代：清
体裁：七言律诗

历年二百无书恙，天下储藏独此家。为爱墨香长绕屋，祗怜带草未开花。一瓻追溯风流旧，十载重惊霜鬓加。老我尚知孤竹路，谁来津逮共乘槎。
九日诸生请予登高于定山予病未能也梁新谢天申黄文各有长句一首予亦同赋
作者：全祖望
朝代：清
体裁：七言律诗

秋来蕉萃倦题糕，诸子行吟兴各豪。五岭炎风宜落帽，八能清韵在登高。东篱何处寻黄菊，左手相看握巨螯。我亦掞天阁上望，七星岚翠自周遭。
九灵山房
作者：全祖望
朝代：清
体裁：古风

吾怀九灵翁，大节如孤鸾。浮海未得遂，辗转九洞天。如何变姓名，尚为弋者弹。高皇不能屈，馀生终自残。未闻翘车士，乃以牢狱填。诸公不强谏，史册足长叹。黄竹夜泪落，白龙亦神寒。至今永乐寺，悽怅云林烟。嵯峨君臣义，不以夷夏迁。高皇提日月，赤手洗幽燕。九灵所遭遇，尚与余蔡悬。疑或可无死，巽辞得生还。不见东维子，平定巾栾栾。暂下读书台，卒返三泖间。重渊见李黼，完节要无愆。而士各有志，不忘丧其元。高皇亦色动，晨星黯长干。滔滔江河下，大节良所难。为我寓公重，山房永勿谖。
买舟渡江
作者：全祖望
朝代：清
体裁：七言律诗

何日劳人许息机，水云深处结柴扉。闲栽赤堇青棂遍，醉啖黄鱼白蟹肥。户给不妨扶杖过，花开都插满头归。皋夔事业知难就，此乐谁教天亦违。
予以乙卯为重四之集于京师次年置闰适在四月因与李侍郎穆堂万翰林孺庐作闰重四诗去年为重四之集于甬上今年置闰复在四月感叹逝波率尔有作·其一
作者：全祖望
朝代：清
体裁：七言律诗

一章一蔀匆匆过，又报归奇四月来。嘉会莫寒前度约，芳樽重为闰馀开。欲消夏日诗千首，为入枫林梦几回。屈指九年逢再扐，谁将霜鬓促吾衰。
予以乙卯为重四之集于京师次年置闰适在四月因与李侍郎穆堂万翰林孺庐作闰重四诗去年为重四之集于甬上今年置闰复在四月感叹逝波率尔有作·其二
作者：全祖望
朝代：清
体裁：七言律诗

侍郎沉疾先投芾，太史龙钟累乞休。料得只轮伤寂寞，共谁展日溯风流。分襟已自如萍梗，积闰何缘又麦秋。我欲从今步长历，几时蓂荚报三周。
予约同人每岁为苍水先生设祭今年将有渡江之行先期举之
作者：全祖望
朝代：清
体裁：七言律诗

此行定自过南屏，为道寒山片石成。故社莫虚黄犊唱，同人豫拟白鸠声。神伤土室袁闳泪，肠断䃃州杜浒兵。香火敢忘先子命，殷勤鸡黍展微忱。
二老阁
作者：全祖望
朝代：清
体裁：古风

奎芒萃黄竹，䔍生有魁儒。一阳在黍谷，出自九死馀。膺滂陪党籍，文陆共简书。晚归双瀑院，残经理蠹鱼。招邀遍江东，鹳浦尤其渠。秦川故观察，同声和于于。扁舟时过从，素心不可渝。江村拟汉阴，庞马足并驱。高州绍坠绪，报本时瞿瞿。有子承先志，杰阁凌太虚。春秋仲丁日，少牢荐香醑。百年嘘薪火，二老降履絇。试看午夜分，五纬临前除。
二西诗 其一 乌斯藏
作者：全祖望
朝代：清
体裁：七言律诗

三危旧是中原地，分比苗民尚有存。其在五灯亦无赖，偏于诸部独称尊。诲淫定足招天谴，阐化空教种祸根。安得扫除群孽净，不教西土惑游魂。
二西诗 其二 欧罗巴
作者：全祖望
朝代：清
体裁：七言律诗

五洲海外无稽语，奇技今为上国收。别抱心情图狡逞，妄将教术酿横流。天官浪诩庞熊历，地险深贻闽粤忧。夙有哲人陈曲突，诸公幸早杜阴谋。
五令君诗·其一
作者：全祖望
朝代：清
体裁：五言绝句

二灵云苍苍，嘉泽祀皇皇。至今钱湖葑，居然召伯棠。
五令君诗·其三
作者：全祖望
朝代：清
体裁：五言绝句

朱侯真干才，坐啸镇海澨。笑谓王武宁，高牙空虎视。
五令君诗·其二
作者：全祖望
朝代：清
体裁：五言绝句

大义绝贼臣，私恩宁足纪。斯意关纲常，保障其细耳。
五令君诗·其五
作者：全祖望
朝代：清
体裁：五言绝句

姜郎忠臣儿，一官竟赍志。我作先祠铭，尚亦光义帜。
五令君诗·其四
作者：全祖望
朝代：清
体裁：五言绝句

瓜里仗声援，同仇首剡源。崎岖岭峤魂，未忘兹弹丸。
五岳游人欲刊予所作梨洲先生墓碑未及而卒临之成先志鸠工诗以美之
作者：全祖望
朝代：清
体裁：七言律诗

此志高州恨未成，尊公諥委最伤情。墓门长作呜呼字，宰木谁传恸哭声。再世證人宁坠地，百年报本克寻盟。秪愁东国人伦重，惭愧中郎任丽牲。
五月十三日举一子
作者：全祖望
朝代：清
体裁：古风

先公七秩后，旦旦望抱孙。兰芽不我茁，何以慰暝魂。三复柳州语，每祭为声吞。晨起闻喤喤，亟向先庙陈。潸然转出涕，已不逮吾亲。释子语轮回，闻之辄加嗔。有客妄附会，谓我具宿根。琅江老督相，于我乃前身。一笑妄应之，燕说漫云云。昨闻正气堂，豫告将雏辰。在我终弗信，传之颇惊人。聊以充谈助，用语汤饼宾。时过而后学，辛苦且难成。古人重胎教，所以豫兢兢。儿今已堕地，知觉渐以萌。荆妻其慎诸，蒙养在稚龄。
今年春雨极多而吾乡水无储蓄四月中泄钱湖以种稻数日又竭有感而作
作者：全祖望
朝代：清

七乡旱泄钱湖水，三日俄成涸辙鱼。天帝似应怜瘠土，杞人空自念农书。谁家闭籴思安枕，有吏催科尚满车。自古勤民在沟洫，长官何以奠句余。宣房沛泽未全消，蒿目流民叹不毛。万户尽资农部食，诸君谁念圣躬劳。犹传淮泗河防亟，又报荆吴米价高。天末逐臣如鴳鼠，惊心先在甬江皋。澄湖旧足三河注，嘉泽谁将片石磨。忆昔置田驱积菶，于今抟土阏洪波。饥金穰木原难料，堰废堤荒可奈何。夜向重霄觇月晕，神皋那得骤滂沱。
今年春雨极多而吾乡水无储蓄四月中泄钱湖以种稻数日又竭有感而作·其一
作者：全祖望
朝代：清
体裁：七言律诗

七乡早泄钱湖水，三日俄成涸辙鱼。天帝似应怜瘠土，杞人空自念农书。谁家闭籴思安枕，有吏催科尚满车。自古勤民在沟洫，长官何以奠勾馀。
今年春雨极多而吾乡水无储蓄四月中泄钱湖以种稻数日又竭有感而作·其一
作者：全祖望
朝代：清

七乡旱泄钱湖水，三日俄成涸辙鱼。天帝似应怜瘠土，杞人空自念农书。谁家闭籴思安枕，有吏催科尚满车。自古勤民在沟洫，长官何以奠句余。
今年春雨极多而吾乡水无储蓄四月中泄钱湖以种稻数日又竭有感而作·其三
作者：全祖望
朝代：清

澄湖旧足三河注，嘉泽谁将片石磨。忆昔置田驱积菶，于今抟土阏洪波。饥金穰木原难料，堰废堤荒可奈何。夜向重霄觇月晕，神皋那得骤滂沱。
今年春雨极多而吾乡水无储蓄四月中泄钱湖以种稻数日又竭有感而作·其三
作者：全祖望
朝代：清
体裁：七言律诗

澄湖旧足三河注，嘉泽谁将片石磨。忆昔置田驱积菶，于今抟土阏洪波。饥金穰木原难料，堰废堤荒可奈何。夜向重霄觇月晕，神膏那得骤滂沱。
今年春雨极多而吾乡水无储蓄四月中泄钱湖以种稻数日又竭有感而作·其二
作者：全祖望
朝代：清

宣房沛泽未全消，蒿目流民叹不毛。万户尽资农部食，诸君谁念圣躬劳。犹传淮泗河防亟，又报荆吴米价高。天末逐臣如鴳鼠，惊心先在甬江皋。
从朝天宫谒孝陵
作者：全祖望
朝代：清
体裁：七言律诗

钟阜衣冠是与非，朝天弓剑更传疑。难寻玉匣珠襦地，但见神功圣德碑。开国谅无惭汉祖，嗣孙底是学曹丕。当年可笑山陵使，乱命何人为弼违。
以书属太仓州牧求宋丈菊斋春秋及遗集
作者：全祖望
朝代：清
体裁：古风

崇沙宋公古君子，一言一动归正始。病狂岂果是真狂，只求牡蛎滩头死。六年穷岛血泪枯，求死不死为保孤。鲵渊相国藐一线，百死不死逃囚俘。藐孤既色且卖药，不死刀铓死穷约。尊攘之辨何皇皇，耻道苻秦王景略。使君新命牧名州，图经旧德应旁搜。崇沙潮汐鲤鱼便，莫令阿侬穿双眸。
以十洲春馈茶坞
作者：全祖望
朝代：清
体裁：古风

十洲春色好，冲淡在神明。坐笑浊醪浊，来投清圣清。翩翩六从事，远到阖庐城。风俗归来后，陶然移我情。
仲春仲丁之半浦陪祭梨洲先生
作者：全祖望
朝代：清
体裁：七言律诗

黄竹门墙尺五天，瓣香此日尚依然。千秋兀自绵薪大，三径劳君盼渡船。酌酒消寒欣永日，挑灯讲学忆当年。宋元儒案多宗旨，肯令遗书叹失传。
会葬谷林·其一
作者：全祖望
朝代：清
体裁：七言绝句

故人投骨南山隈，风篁飒飒伤我怀。当年蜡屐同游地，一恸今随白马来。
会葬谷林·其二
作者：全祖望
朝代：清
体裁：七言绝句

卜邻喜得近诗材，勾曲山人齿发偕。悬知朗月明星夜，连臂清歌接券台。
佛陇题高夫人墓
作者：全祖望
朝代：清
体裁：七言绝句

岩彊百战已成灰，有子焦原接迹来。合与夫人人外去，禅花岁岁墓门开。
信宿姚江舟中偶作三哀诗
作者：全祖望
朝代：清
体裁：古风

天上客星人经师，湖学风规差似之。冷官蒿目际阳九，赤手安得匡危时。恢复人心第一檄，传者窃笑闻者嘻。岂知天地遽崩裂，竟坐此故成陵夷。乃信岩彊在方寸，不恃高城与深池。差喜臣心尚无恙，未须讨贰勤济师。妙高台上乾净土，残山足与寸心依。吁嗟世道日沦陷，莫卜此心来复期。大招广招不可返，茫茫忧患何人知。临风遥溯足三叹，重泉应与我同唏。海门弟子谁先传，石梁铿铿儒而禅。有客从之得妙谛，乱后灵光尚岿然。四明山中茅一把，醒即读书倦即眠。腥风血瀑遍下界，而我神游炎黄间。偶然小诗鸣自得，摆脱篱落追天鸢。律以学统或未粹，要其风格良孤骞。百年浙学久坠地，石梁薪火亦荒烟。樵牧安能认带草，苏园寂寂无故毡。东陵一生真狷者，苦节凛冽吐寒芒。祥麟降生偏不偶，天实厄之当沧桑。桃源何处避何所，一洗头颅归竺王。岂以军持谢世事，翻从鱼鼓担纲常。可怜潭上一亩居，欲扶九鼎则已狂。十年雪窦混姓氏，晚窜福岩竟沦亡。慈云不足消冤怨，祈死得死何堂堂。曰故遗民非衲子，死返初服朝毅皇。谢翱方凤不终泯，山水为之留耿光。三哀赋罢山鬼啸，春潮夜涨天苍苍。
信宿水木明瑟园柬茶坞
作者：全祖望
朝代：清
体裁：古风

湜湜上沙水，霭霭灵岩云。云从西山下，水自东江分。积翠望中落，妙香空际闻。以野乃更秀，以淡乃更文。婵娟遗世立，脂粉不足群。赋才输醧舫，跋语推义门。诸公不可作，空馀醉墨痕。而我但搓手，苍然对晚醺。介翁昔经始，一榻来松陵。太湖感落日，是亦百六徵。草堂成汐社，高节凛明水。故园难改姓，空亭未易名。主人萧洒姿，足以嗣典型。流泉不改碧，乔木有馀清。春来旧燕子，绕梁还屏营。可怜涧上居，弥望已蒿艿。清才如吾子，萧散绝风尘。生世偶不偶，抱山作诗人。聊复与我曹，泥饮消昕昏。泥饮亦自佳，曲部无垢氛。五湖好池馆，足饷上皇民。嗟我尚鹿鹿，衣食困蹄轮。何时得息机，葆兹淡荡魂。愿为君灌园，研北老耕耘。
偃月堤夜泛
作者：全祖望
朝代：清
体裁：五言律诗

大火蒸云苦，晚潮浴月凉。庆丰楼上酒，同发妙莲香。贺监定不死，时亭岂可荒。南乌正三匝，一曲思苍茫。
健忘日甚东东潜
作者：全祖望
朝代：清
体裁：古风

有书不借乃一痴，借书不还亦一痴。谁翻千古痴人案，此言吾得之刘祁。老生畴曩颇强记，十行并下无留遗。君家牙签三万轴，更还迭借奚童疲。此中乐处真不少，饥可忘食寒忘衣。秦大年来乱穿穴，嘻嘻出出游心脾。谁其为我营复壁，留此焚馀存几希。与君曾笑西人妄，玄珠脑后珍重携。岂期未老遽衰索，收视返听恐已迟。冥心从此竟坐忘，还耶借耶都支离。
偶与南漪语及科举之害
作者：全祖望
朝代：清
体裁：五言律诗

百世遗经重，谁人敢代言。妄思作呓语，何以溯渊源。蹇浅精神敝，揣摹心术谖。活埋天下士，昏垫不堪援。
偶成
作者：全祖望
朝代：清
体裁：七言绝句

红药当阶百媚生，幽窗相对共神清。平头奴子忽趋告，故抚银铛被逮行。
偶然作·其一
作者：全祖望
朝代：清
体裁：五言绝句

返葬师臣苦，犹疑未乞休。将无恋香火，朽骨尚依周。
偶然作·其三
作者：全祖望
朝代：清
体裁：五言绝句

弓剑今蕉萃，还为国体怜。桥山遥在望，回首一潸然。
偶然作·其二
作者：全祖望
朝代：清
体裁：五言绝句

疏傅真高蹈，恩荣擅始终。由来能审分，不敢望功宗。
偶示诸生·其一
作者：全祖望
朝代：清
体裁：七言绝句

十年未得去矜心，把卷谁为上蔡箴。亦有差强人意处，硁硁不作导䛕音。
偶示诸生·其三
作者：全祖望
朝代：清
体裁：七言绝句

拓落泥涂我自甘，斯民蕉萃是谁惭。群公定有经纶在，可许低头子细参。
偶示诸生·其二
作者：全祖望
朝代：清
体裁：七言绝句

沈郎曾有膏肓语，为读君诗长傲多。几度沉吟难自克，江河满目正颓波。
偶见子刘子私印曰蕺山长摩挲久之
作者：全祖望
朝代：清
体裁：七言律诗

当年嚁嚁蕺山长，提唱三关曾几时。正学于今成绝学，经师未易况人师。先生定叹薪将尽，后死惭称文在兹。手泽尚传私印旧，应同礼器镇山祠。
儿未浃月而病医家言其体气甚孱漫作以解妇忧
作者：全祖望
朝代：清
体裁：古风

昔我堕地时，百疾相缠摎。或言此蒲柳，谅哉难望秋。北堂长涕泗，梦寐含焦愁。年来成鲜民，孤生委道周。饥亦莫我饭，寒亦莫我裘。蓬飘而梗逝，莫拒亦莫留。酒醒梦断四十秋，病骨不病骨愈虬。乃知渐老大，未必长脆柔。所恨春晖不可留，骨则已虬心弗酬。儿今定似我，清弱亦有由。风霜所未历，有如草木勾。善为加调濩，以待元气周。切莫呼巫觋，邪术最谬悠。他年阿翁老扶鸠，看儿虬骨进晨羞。
元已前一日之行省甫出城十里风雷大作泊高桥再宿始行
作者：全祖望
朝代：清
体裁：古风

天岂有不祥，动威加韨除。下土虮虱臣，一叶阻沮如。前村杏花好，堕地嗟沦胥。聊复烹江鳐，为酹刘相如。
八月初二日南皋病愈胡四君山招同钝轩甘谷看桂限韵
作者：全祖望
朝代：清
体裁：古风

五岳昨溘逝，宿德怅其亡。凄凉鱼子兰，有泪湿苍茫。勾馀老耆宿，谁为鲁灵光。岿然南皋子，忽告病匡床。慗遗仅一老，何堪三尸戕。晨起闻西邻，置酒酹天香。天香老愈健，金粟发寒芒。舂容饱春露，磅礴凌秋霜。人生但如此，百岁长昂藏。俄传曳杖声，矍铄犹故常。须眉稍清瘦，神爽倍飞扬。读我南雷碑，意气不可当。西瞻长庚星，荧荧照此堂。莫听山阳笛，且罄嗑嗑觞。
八赤舟中东芗林·其一
作者：全祖望
朝代：清
体裁：七言绝句

天子亲㦲锡类诗，华堂争诵锦归时。椎牛我自知难逮，只合空江理钓丝。
八赤舟中东芗林·其三
作者：全祖望
朝代：清
体裁：七言绝句

鲒埼亭下户长扃，未死心犹在六经。但使稍能窥坠绪，馀生不敢叹沉冥。
八赤舟中东芗林·其二
作者：全祖望
朝代：清
体裁：七言绝句

木雁遭逢岂可班，羞居材与不材间。故人为我关情处，莫学琼山强定山。
八赤舟中东芗林·其四
作者：全祖望
朝代：清
体裁：七言绝句

驹隙难将岁序留，相看霜鬓各盈头。益公为待明农日，重约诚斋共唱酬。
再叠双湖竹枝词·其一
作者：全祖望
朝代：清
体裁：词

双湖清景是神皋，绿野芳塘绕七桥。何处登临都在望，舒官人巷露台高。
再叠双湖竹枝词·其七
作者：全祖望
朝代：清
体裁：词

天王天女影浓纤，问疾维摩壁上粘。再向挽花西汇过，涌波穿石有神髯。
再叠双湖竹枝词·其三
作者：全祖望
朝代：清
体裁：词

东藩驿馆近侬家，白雪青唇唱和佳。便扇东人新摺扇，捧花桥上去看花。
再叠双湖竹枝词·其二
作者：全祖望
朝代：清
体裁：词

广陵王庙郁葱苁，中有水仙娇女宫。不道仙郎犹薄幸，糟糠弃去别乘龙。
再叠双湖竹枝词·其五
作者：全祖望
朝代：清
体裁：词

万金楼迥药笼多，闻道王仙载酒过。那得乞来郎服食，玉醅长濩玉颜酡。
再叠双湖竹枝词·其八
作者：全祖望
朝代：清
体裁：词

沧洲阁外水茫茫，玉箸鱼羹足侑觞。侬便作歌谁与和，空教吴语独清狂。
再叠双湖竹枝词·其六
作者：全祖望
朝代：清
体裁：词

新纱织就过吴绫，缓带桥东百练轻。尚有弓衣为郎贮，乌丝且待棹歌成。
再叠双湖竹枝词·其四
作者：全祖望
朝代：清
体裁：词

异姓王开千步廊，大观文府霸湖光。何来梧竹清风别，碧沚深居十二郎。
再和汉晓太常诗
作者：全祖望
朝代：清
体裁：七言律诗

空山循发诉牢愁，为道秋今非我秋。夏肄更谁完百粤，周遗枉自愧双留。不堪东望长垂翼，祗合西归亟掉头。三复林生大还句，居然骚些共神游。
再送临川先生于扬关神气困悴益甚然临别犹推蓬窗呼予者三良可伥也
作者：全祖望
朝代：清
体裁：古风

天气是为魂，地气是为魄。斯人所濩持，仗此双丸力。石亦有时剥，金亦有时消。何况七尺身，百忧所感挠。所贵学道人，神明长舂融。诸艰不能折，垂老或愈充。堂堂人中虎，梦周志未衰。颠毛虽种种，犹思奋惊雷。谁知骥且老，渐看鱼已赪。乃缘小违沴，遂致大摧零。北阙何迢迢，西风正发发。登车三回首，屏营不可别。永怀姑射神，尸居养天和。尊生良有术，身孰与世多。
冯生元才家顺德属之访李抱真先生画猫然殊恐其难得也
作者：全祖望
朝代：清
体裁：古风

李公学道人，闲情作画师。相传小庐山，沙翁曾赏之。吾家翻姜鼠，四出不敢支。乞灵得一卷，潜伏倘有时。购之不敢用吴盐，李公之画直百缣。
初八日，甘谷招饮，题其小照五卷·其二
作者：全祖望
朝代：清
体裁：五言绝句

君今杖之始，荧荧藜火青。更阅五十载，撒手便空行。
初八日，甘谷招饮，题其小照五卷·其五
作者：全祖望
朝代：清
体裁：五言绝句

杲堂一瓣香，赖君再峥嵘。从今嘘火力，便作长明灯。
初八日，甘谷招饮，题其小照五卷·其四
作者：全祖望
朝代：清
体裁：五言绝句

秋风苏病骨，爽气来西山。豁然方寸中，孤鹤同高闲。
初八日，甘谷招饮，题其小照五卷初八日，甘谷招饮，题其小照五卷·其三
作者：全祖望
朝代：清
体裁：五言绝句

梧月窥枕畔，松风入枕中。莫嫌长惺惺，一梦到空同。
前大理雍公熙日字辰生一字耐广徽人而居苏最为莱阳二姜死友贞毅避地浙东辰生同之贞文勤王西陵辰生同之及贞毅兄弟北归省觐托妻子于其家其卒也诸遗民上私谥焉辰生尝至甬上予向苏人访之罕有知其姓氏者姜氏后人虽知之而亦无从求其遗文矣
作者：全祖望
朝代：清
体裁：七言绝句

百年尚未有篁墩，谁索黄山故老魂。犹仗敬亭兄弟力，得从䝖貉口中存。
前过京口银山得诗二句而未就乃续成之
作者：全祖望
朝代：清
体裁：七言绝句

庙中雷震蕲王鼓，岸口灰飞老兀魂。闻道金山但坐啸，曾无风鹤共追奔。
剺面娇山茶
作者：全祖望
朝代：清
体裁：七言绝句

何处装成剺面娇，蜑风蛮雨助妖娆。大唐公主能随俗，添得春愁不可消。
十六日，甘谷以所藏囊云先生云树赠我，谢以七律
作者：全祖望
朝代：清
体裁：七言律诗

桑田已自无乔木，盘谷犹馀未劫灰。流转应怜成断梗，离奇谁忍委荒莱。生前不为军持缚，身后宁同玉树哀。何以报君青玉案，晨烹双韭荐清醅。
十四日同人聚饮宝墨斋时予家秋蕙大放同人先过赏之即赋
作者：全祖望
朝代：清
体裁：古风

翁洲万寿香，实始见图经。剡原与天门，嗣出放晚馨。吾鄞太白产，尤足发地灵。西风吹故畹，寒露长新茎。耻为重也肥，堪拟夷之清。何期五沃土，遇此太瘦生。老鹤倦不支，冻蛟怯难胜。亭亭疏影上，冉冉芳膏升。态以羸愈媚，神缘癯更凝。男子谅难种，幽人长利贞。闽兰虽竞秀，终自乏娉婷。弩张赵十使，剑舞黄八兄。就中稍娇艳，鱼魫杂金棱。白羊乃秋葩，风格亦平平。持以较此君，俯首莫敢京。嗟我亦秋客，纫佩多深情。载哦晦翁诗，对之百感横。仗君为书带，腰围束不盈。仗君为砚浆，池塘水不澄。且醉胡郎酒，花下共沉冥。
午日秦淮灯船
作者：全祖望
朝代：清
体裁：七言绝句

故国百年消皭火，游人连棹赏清时。曲廊高阁还无恙，不见当年丁继之。
半查子振伯入塾
作者：全祖望
朝代：清
体裁：七言绝句

类我类我阿翁祝，可儿可儿执友期。丛书楼中万签轴，供养昆山玉一枝。
半查有子五岁能诵唐宋人诗琅琅可听
作者：全祖望
朝代：清
体裁：五言律诗

此是君家事，垂髫已足徵。他年吟社里，拭目凤雏登。姿地白眉秀，薪传绛帐承。祗愁丈丈句，几许费纠绳。
半查索赋烘梅诗
作者：全祖望
朝代：清
体裁：五言律诗

山中方傲雪，日下已催香。我爱冰心冻，谁夸阳燧良。春应随腊转，人更较天忙。从此唐花墅，迎暄次第芳。
半生亭
作者：全祖望
朝代：清
体裁：古风

峄阳孤根桐，垂老枯其半。生意犹融融，清音不可乱。吾怀寒村老，彩毫凌霄汉。远承蕺山传，先登南雷岸。高凉投绂归，一臂忽以绊。蟹螯尚可持，所失衔杯便。闲情写云烟，左笔资清玩。益复自欿然，望道如未见。斯人不可作，旧德伤汗漫。江潮滚滚流，斜阳入绛幔。剩馀东天竺，绕亭白华粲。
南圻游挕山得宋儒游文清公嘿齐题名于苔藓中洗而拓之
作者：全祖望
朝代：清
体裁：七言绝句

乾淳薪火绍湖湘，白下登楼有漫塘。多少遗书都泯灭，谁寻心画到荒冈。
南圻订为环汉草堂看荷之行甫至程氏筱园雨甚即坐其亭上看荷东诸子之先至环溪者
作者：全祖望
朝代：清
体裁：古风

甚雨阻前路，况已有荷花。兼两空延伫，得半亦自嘉。妙香出水面，清籁浮林桠。且作碧筒饮，渺矣溪上槎。
南圻馈药
作者：全祖望
朝代：清
体裁：古风

拜受百九药，于焉清躁心。感君视和齐，惠我过南金。下以中冷水，侑之绿绮琴。
南枝先生卖字歌
作者：全祖望
朝代：清
体裁：古风

始兴之钱江州酒，彭泽当年亦姑受。秦馀山人更绝奇，一粟寸丝都不苟。商邱开府真雅人，兼金治槚意良厚。岂期遗戒有前知，肯令幽宫翻失守。生平卖画聊易米，今日云烟已乌有。浒关何处来寓公，数载积钱卖字久。老生贮此不时需，原为山人谋身后。同此非力不食心，画耶字耶特转手。开府虽非盗蹠金，未若清风来好友。山人葬罢寓公归，依旧深藏饿隶手。
南湖观张功父像
作者：全祖望
朝代：清
体裁：五言律诗

张郎真将种，不独数诗宗。一掷事幸济，终身愿未从。象台消壮志，萧寺无遗容。寂莫南湖上，风流宛可逢。
南皋见予甬上耆旧集中所录钱侍御帝里篇而叹赏不置即和其作
作者：全祖望
朝代：清

琅琦江上无寸土，重趼归来泪如雨。侧身且作芦中行，冥飞频为弋者惊。头颅出自鲛人室，剩余一丝不我绝。莫道我身鸿毛轻，雄虹光照枯磷青。扬雄符命那可读，高庙闻之鬼夜哭。不见茂陵秋芒芒，夜闻马嘶何处望。嗟哉我家故栗里，回首徒伤急景驶。袖中尚有一卷书，我兄幕府之留余。十年以来长钳口，明夷于股更于肘。祇应投之九天门，天门詄荡白日昏。与人家国良多事，一梦栩栩远起起。是谁读之叩钵催，染毫重吹九死灰。谢翱方凤良俊物，呕出当年朱鸟血。
南皋见予甬上耆旧集中所录钱侍御帝里篇而叹赏不置即和其作
作者：全祖望
朝代：清
体裁：古风

琅琦江上无寸土，重趼归来泪如雨。侧身且作芦中行，冥飞频为弋者惊。头颅出自鲛人室，剩馀一丝不我绝。莫道我身鸿毛轻，雄虹光照枯燐青。扬雄符命那可读，高庙闻之鬼夜哭。不见茂陵秋芒芒，夜闻马嘶何处望。嗟哉我家故栗里，回首徒伤急景驶。袖中尚有一卷书，我兄幕府之留馀。十年以来长钳口，明夷于股更于肘。祗应投之九天门，天门詄荡白日昏。与人家国良多事，一梦栩栩还起起。是谁读之叩钵催，染豪重吹九死灰。谢翱方凤良俊物，呕出当年朱鸟血。
南镇命祀
作者：全祖望
朝代：清
体裁：七言律诗

日观峰连越观峰，东巡秩祀应相从。书开宛委山头秘，云发阳明洞口封。乐府并陈小海曲，湖波不斗大梅龙。使臣更有恭祈事，早望西成慰罢农。
卧龙山与蕺山一东一西称越城八山之最府署在卧龙书院在蕺偶东补堂
作者：全祖望
朝代：清
体裁：七言绝句

卧龙山色化兴龙，领袖千岩棠荫浓。我亦寒毡饫西爽，与君分据一奇峰。
即事
作者：全祖望
朝代：清
体裁：七言律诗

中天玉烛正当阳，闻道番酋悔陆梁。须信止戈方是武，不关辟土始为彊。黑头上相脂车返，白发元戎看剑长。此日西垂多乐事，羌髳无复有尘扬。
即事
作者：全祖望
朝代：清
体裁：五言律诗

十旬犹见彗，浃月累惊雷。更讶风偏烈，休言雹不灾。天心方告警，帝德定无猜。辛苦陈丞相，封章出上台。
即事
作者：全祖望
朝代：清
体裁：七言绝句

神州旧说江南好，十载颙颙望幸殷。一自中天消息降，山增金碧水增云。
即事·其一
作者：全祖望
朝代：清
体裁：七言律诗

手剪共兜报至尊，柏台风槩更谁伦。多言毕竟能招咎，不密由来便失身。圜土刚肠非所耐，重泉碧血有馀辛。故人一恸君知否，天末荒江野祭辰。
即事·其三
作者：全祖望
朝代：清
体裁：七言律诗

闻道灵輀出大都，素车犹赖有生徒。归魂无复家门计，高谊应劳贤哲扶。史笔君当书独行，束刍我尚愧遗孤。滔滔东下洪河浊，此是中流不坠壶。
即事·其二
作者：全祖望
朝代：清
体裁：七言律诗

圣世风霆亦易过，伫看转眼降阳和。朝端正听金鸡唱，狱吏先传蒿里歌。梦绕黄沙共于咽，魂留白简尚嵯峨。遗言祗为君恩重，结草重来抗佞鮀。
即事甘谷以七月二十七日始出门过予，是日予斋中秋蕙忽放蕊一枝，即去年甘谷所移置也。秋蕙之放，率在重九以后，今先期早发，又适当甘谷病后出门之日，其为瑞审矣。即席呼画师绘图，得七律三章·其一
作者：全祖望
朝代：清
体裁：七言律诗

昨年秋蕙到吾家，为尔沉疴懒放花。隔岁晴光临黍各，一枝瘦影度兰芽。草知念旧芳先茁，人亦乘时饭有加。听履浑忘吾倒屣，迎门紫气濩河车。
又题颖谷青牛研
作者：全祖望
朝代：清
体裁：五言绝句

老子树下骨，紫气长盎然。谁谓尔无牛，代耕岁十千。
双湖竹枝词·其一
作者：全祖望
朝代：清
体裁：词

侬家日月湖边住，题过杨枝又橘枝。惭愧庆丰新乐府，谁教传遍冶春词。
双湖竹枝词·其七
作者：全祖望
朝代：清
体裁：词

长日划船烂绮霞，钟家渡过又黄家。郎今底事浪游去，待放菖蒲九节花。
双湖竹枝词·其三
作者：全祖望
朝代：清
体裁：词

春晚洋山鱼计盈，满湖小种亦神清。郎船夜旁竹洲宿，天半天封塔火明。
双湖竹枝词·其二
作者：全祖望
朝代：清
体裁：词

广生堤放唱溪娃，大阪秧田曲子嘉。蓦地清风吹别谱，一声声是浪淘沙。
双湖竹枝词·其五
作者：全祖望
朝代：清
体裁：词

杨家孤子女儿裴，碧海青天怨未降。闲向壳公乞神谶，长明灯下荐爷娘。
双湖竹枝词·其八
作者：全祖望
朝代：清
体裁：词

东楼万卷架渠渠，知是楼三学士书。郎若不辞勤汲古，一瓻妾硕供双鱼。
双湖竹枝词·其六
作者：全祖望
朝代：清
体裁：词

初元夹岸丽人行，莫是袁家女饭僧。若到更深休恋恋，湖心怕过牡丹灯。
双湖竹枝词·其四
作者：全祖望
朝代：清
体裁：词

圣功寺北报鲸钟，西岸蝉连四佛宫。郎若更寻云宝去，禁声维术尚居东。
双韭山房夜话示董生秉缊秉纯兄弟
作者：全祖望
朝代：清
体裁：七言律诗

少而学道老无成，忽忽浮湛度我生。岂有朝簪还入梦，每于时事尚关情。笑看双鬓知黄落，渴愿诸公奏治平。太白乍传临井纽，不禁中夜倚柴荆。
古井叹为程尚书配金夫人作
作者：全祖望
朝代：清
体裁：古风

尚书大儒子，不死非所期。尚书且不死，而反得之妻。妻挈女俱死，古井生香泥。长虹夜半覆古井，光与余阙李黼祠堂齐。吁嗟乎尚书不死非所期。尚书究竟死，东市发叹噫。失身早不决，应悔负扊扅。国史既舛谬，地志复漏遗，我歌古井神凄迷。
叶子诗三十六韵
作者：全祖望
朝代：清
体裁：古风

叶子始何年，始自唐中叶。姓徵北里人，艺登南部笈。器以投琼为，制与选格叶。后主暨思公，位置各妥贴。鄱阳马竹村，著录时代接。降而至残明，新笺变摺叠。区分署谁某，半出江湖侠。三十六英雄，曩者拟荆聂。自经稽仲招，游魂都被摄。何人慕流风，借以资渔猎。我生于此道，茫未窥藩堞。但从壁上观，心讶且目�。如何不终朝，转战累百合。正位首分班，计获必数荚。禽纵或异宜，前却或递蹑。荡锋或争衡，薄险或见压。责偿或示惩，连衡或用夹。或交绥而回，或设阱以敜。或利在壮往，或戒在陵躐。或黠见隔垣，或昧迷目睫。忽然六绯临，亦象掷枭捷。得丧固无常，吉凶难豫揲。要须乞井公，多储质钱帖。我读五行志，妖徵漏史牒。神庙之末龄，女郎偶日涉。其名祖金龙，其戏止妓妾。相传有冯生，滥觞启其䈎。波靡当思宗，荐绅争拈撮。荆溪最所耽，藉以了相业。四友暨十乱，当年尤款洽。直庐正沈昏，庙社已血喋。马阮竟乘时，江南祸沦浃。抢满语不祥，顺风兆竟恊。是笺竟成谶，卒兆渡江楫。垂末产吉翔，滇王复遭䠟。礼经马从马，乃为此辈狎。杨郎序早徵，杲老传足慑。小技关兴亡，感怀几心慑。诸君方确斗，莫笑吾唊唊。他年图谱中，定堪补故箧。
吉水道中
作者：全祖望
朝代：清
体裁：五言律诗

溯江西上去，极目路漫漫。岸泊山根稳，天浮水面宽。荒凉知瘠土，蹭蹬识惊滩。况复石尤阻，弥愁行路难。
吊念祖台·其一
作者：全祖望
朝代：清
体裁：五言律诗

一卷酸心录，书亡堂亦迁。事曾闻旧史，地应溯平泉。怪石枯藤绕，荒塘乱藻缠。百年遗献尽，相对足凄然。
吊念祖台·其三
作者：全祖望
朝代：清
体裁：五言律诗

最怜生圹碣，有妇隔幽墟。未忍恝吾母，何尝忘故庐。山携敬亭色，箧秘石梁书。旧燕还无恙，巢痕半已除。
吊念祖台·其二
作者：全祖望
朝代：清
体裁：五言律诗

此间两仲子，俱不愧先人。死去犹埋血，生存肯折巾。流泉共于咽，乔木亦酸辛。所喜清门裔，贞心尚食贫。
同人以予今年四十生辰共谋称祝予谓古无庆年之礼况荼苦馀生乎诗以谢之
作者：全祖望
朝代：清
体裁：古风

礼经从未著生辰，况我连年忧患频。种种二毛伤老大，匆匆转眼失青春。影堂莫断阑干泪，丙舍长怜孤另身。却笑故人偏好事，欲将宏奖散酸辛。宜臼悲吟愬我辰，三闾哀怨志庚寅。祗应孤孽充谈助，那得觥筹遍世人。聊葺旧闻夸梓里，敢将尘梦溯枫宸。加年倘遂平生硕，学易从今庶有因。
同人登吴山延庆道院看月分韵得天字
作者：全祖望
朝代：清
体裁：古风

日昨中秋月黯然，新晴喜上吴山颠。左江右湖新涨绿，山色与之俱洄沿。杰阁凌虚挹西爽，候虫草际鸣戋戋。斜阳欲落未肯落，一角犹挂前檐前。忽然飞玄不知处，清辉续照生寒烟。寒烟和月堕入水，精庐倒影迷地天。此时老子兴不浅，直欲凌风恣孤骞。划然长啸声所到，留遗犹堪五百年。人生陆陆尘雾里，安得欢会永蝉连。良朋夜夜共樽酒，月亦无复阙与圆。
同人集蜗庐坐桐花下主人方选定族祖戒庵先生诗即赋得集中梧密昼常阴之句并用其韵
作者：全祖望
朝代：清
体裁：古风

何处桐花凤，和鸣遍此林。耳根分正闰，胸次失晴阴。消暑凭诗话，招凉见道心。主人萧散甚，瞑据一瓢吟。一片蔚蓝色，周遮百尺林。薰风怜嫩碧，大火避浓阴。前辈焦琴调，吾侪古井心。请看花屑屑，好供落英吟。故国啼鹃泪，依然满旧林。翻书长恻恻，布席总阴阴。日漏中天影，诗传未死心。表章良不易，即景足清吟。
同年姚君述祖出示家传，因属重撰墓碑·其一
作者：全祖望
朝代：清
体裁：七言律诗

峨峨少保昔专征，坐啸能招横海鲸。仗剑近临欧冶地，受降远度荷兰城。劳臣报国天谁障，功狗攘封众未平。勋册到今留秘箧，文孙何以振家声。
同年姚君述祖出示家传，因属重撰墓碑·其三
作者：全祖望
朝代：清
体裁：七言律诗

曾闻跋扈少年场，家具曾无担石藏。玄雾一朝传豹变，炎云万里破龙荒。澎湖毒浪先归命，越绝神山并有光。为卜高门终复始，请看乔木蔚生香。
同年姚君述祖出示家传，因属重撰墓碑·其二
作者：全祖望
朝代：清
体裁：七言律诗

七鲲身畔纪穹碑，杨仆楼船未足推。樵牧不贻赐姓愧，干旌频为幼安驰。孙枝如尔真梧竹，先烈归天壮尾箕。试向石渠咨信史，平淮莫用段家词。
同谷觅深宁先生墓不得
作者：全祖望
朝代：清
体裁：古风

逝者如可作，先生吾所归。空吟遂初赋，莫觅浚仪碑。荒山斜日杜鹃飞。
同馆出为外吏者率以书诉困悴戏答三绝·其一
作者：全祖望
朝代：清
体裁：七言绝句

诸公强半厌承明，潘陆风流亦可称。何事五穷终未送，依然冷况一条冰。
同馆出为外吏者率以书诉困悴戏答三绝·其三
作者：全祖望
朝代：清
体裁：七言绝句

清虚只合谪蓬莱，岂有扬州鹤信来。若使脂膏良可觊，阿侬捧檄也颜开。
同馆出为外吏者率以书诉困悴戏答三绝·其二
作者：全祖望
朝代：清
体裁：七言绝句

疏狂容易犯科曹，幕府谁能恕折腰。莫笑淮王昧称谓，从前地望本清高。
吕城
作者：全祖望
朝代：清
体裁：七言绝句

半枯不枯著色树，欲冻未冻借春天。寂寥小雪昨夜过，一瓮苦露孤舟前。
吴兴赵文敏公番马轴子
作者：全祖望
朝代：清
体裁：七言律诗

当年十国觐东都，王会曾惠天马图。竟听西楼酿封豕，驯教南烬困雄狐。角�忽为新朝出，振鹭谁怜旧社芜。愁绝淮东老龚胜，挥豪儿背泪先枯。
吴市见白杜鹃花
作者：全祖望
朝代：清
体裁：五言绝句

望帝已去国，羞陈故赤符。嫣然拥白帢，潇洒出江湖。
吴敦复之京师得其尊公绣谷手校宋椠许郢州集以归同樊榭谷林作
作者：全祖望
朝代：清
体裁：古风

当年绣谷翁，诗思凌风骚。瓶花作法供，酒器分郎曹。时呼珠盘客，闲染猩猩豪。我来玲珑帘，如过丁卯桥。浑疑许郢州，前身或可招。聚书逾万卷，露纂兼霜抄。老眼细审定，校雠彻寒宵。钤以冻乳印，不翅青琼瑶。一瓻借复还，户外屦则殽。忽失郢州本，极望心忉忉。馀皇已佚去，长鬣不可邀。鱼肠已飞去，欧冶空自劳。妖徵辰已梦，其岁在元枵。身骑白雀去，书与白云韬。私心窃耿耿，旧雨忧萧寥。佳郎真健者，不愧虎子骁。坐笑奢产括，愿学固绍彪。十年广故业，插架增岧峣。馀事作小诗，秀色映兰苕。昨岁游燕市，软红厌尘嚣。何来青毡故，得之非意遭。乍见足狂喜，掩卷遂号咷。一卮望影堂，手泽荐芗羔。再爵酹郢州，荒云天末浇。摩挲甲乙部，追溯墨痕遥。吁嗟斯世间，聚散如蓬飘。不见东涧叟，绛云与天高。百卷旧汉书，临别何嗷嗷。晚年复遇之，昭庆老僧寮。刲羊祭松雪，清泪如河滔。一去不复返，拂水亦魂消。有子乃不死，先德完球刀。酉阳诸清閟，重光烛神霄。
吴江过接待寺和樊榭
作者：全祖望
朝代：清
体裁：五言律诗

拂天乔木古，有客访三乘。带雾过枯涧，叩门多远僧。鸥分午馀饭，云护宋时灯。此去臞庵近，居人识未曾。
吴江道中问吾友沈彤徵士消息知其近笺五运六气等篇向未审其精于此也予年来病甚寄诗为讯因乞为予治之·其三
作者：全祖望
朝代：清
体裁：五言律诗

闻道轩农际，诸公遍庙堂。功原参六相，道足辅诸皇。世晚民生薄，书成艺术良。最怜此七尺，我辈总茫茫。
吴江道中问吾友沈彤徵士消息知其近笺五运六气等篇向未审其精于此也予年来病甚寄诗为讯因乞为予治之·其二
作者：全祖望
朝代：清
体裁：五言律诗

观潮曲江上，吴越事堪伤。读檄邺都下，袁曹迹已荒。肱从三折熟，艾未七年藏。痼疾愁难治，凭君一倒仓。
吴越武肃王校射图歌
作者：全祖望
朝代：清
体裁：古风

是谁顾盻生风云，罗刹江头虎帐屯。吴山草木助兵气，射侯齐画天吴魂。江头天吴久作恶，前胥后种不可度。白莲花仙真英雄，力术民生气磅礴。三千弩下衣锦兵，先以射法试先声。谁穿七札谁贯木，巧力惨淡齐经营。古人神功亦劳止，落日之弓救月矢。三礼射经不尽传，五行六甲参巫史。洸洸大纛导九斿，帐前参佐俱名流。旗鼓应归顾全武，铙歌豫命皮日休。技成不须佽飞手，山场大阅光牛斗。淮南黑云晋鸦儿，若遇我军都俛首。果然一战百川东，朝潮夕汐避雄风。九龙其遁三犀立，缓缓归来劳酒浓。披图论世有馀恨，如此精兵用未尽。宣武镇中封豕骄，河东摩下老罴困。幕中扶义有罗君，大声草檄凌秋旻。白莲花仙恋衣锦，祗退天吴不进军。
吾乡自鹿亭京兆后张大令萼山李太学东门制墨皆良品也而今多不可问赋之以为墨苑中留故事焉
作者：全祖望
朝代：清
体裁：七言律诗

当年共斗黑松精，方邵诸公不足京。眉阁老人赋三绝，蜗庐跛叟擅双清。魂归碧落还同谱，力与青琼共比莹。过眼云烟纷感槩，摩挲故物话三生。
周忠介公墨城诗为沈宝研作
作者：全祖望
朝代：清
体裁：七言律诗

此研犹馀碧血痕，蓼州手泽重瑶琨。虎疁地脉纷横从，胥浦潮声共吐吞。党部已随城社化，墨池剩有水云存。风流更忆寒山叟，一卷长笺应细论。
味秋芍药同蔎林
作者：全祖望
朝代：清
体裁：七言律诗

小草休夸带与鞓，秋花尚冒殿春名。轻盈定入扬州梦，萧瑟终含楚客情。暮霭凝时山共翠，浊醪香处客同赪。老夫正有将离赋，对尔能无百感生。
和樊榭城北菜花诗
作者：全祖望
朝代：清
体裁：七言律诗

城北来看宿雨痕，野蔬香气正氤氲。几番花信宁遗汝，一片春心别有群。谁为点酥和碧水，遥疑捧日涌祥云。退红沉紫都零落，输与园官擅至文。
哭万学士孺庐
作者：全祖望
朝代：清
体裁：五言排律

一代儒林望，三朝侍从臣。半生长濩落，垂老总邅屯。莲洞宗传旧，槐堂学录新。中爻笺秘密，五字发清真。寂寞柯亭长，苍凉藜火神。孔融才结契，王翰竟为邻。分以忘年略，交缘讲道亲。关情在性命，馀事及昏姻。各有终天恨，争怜同患身。重江隔云树，列宿阻参辰。放棹毗陵口，联床邗水滨。所闻加邃密，相惜为沉沦。我已甘锄菜，君还叹积薪。稍传鸾翮展，未遂骥涂伸。存问空千里，暌离又几春。此情长不替，再晤更无因。星陨蓬山暗，妖惊鵩鸟呻。斯文正零落，后辈妄纷纶。敬礼今谁托，灵光忽以泯。垂缨识元冕，魂梦定逡巡。
哭万编修丈九沙
作者：全祖望
朝代：清
体裁：五言律诗

日昨吴回厄，非关隐慝招。痛心遂莫挽，老泪竟难消。宿德嗟沦丧，知音叹寂寥。秦亭古梅下，风雨泣萧萧。
哭唐著作丈赤子
作者：全祖望
朝代：清
体裁：五言律诗

凤泊鸾飘后，行踪类贾胡。浮生长偃仰，百事总荒芜。老竟成羁鬼，居空卜左徒。故人寝门哭，能到夜台无。
哭姚江邵徵士昂霄
作者：全祖望
朝代：清
体裁：五言律诗

三黄沦丧后，姚水久萧寥。绝学不终替，夫君胡早凋。古松馀历算，白眼骂文妖。十载别离恨，芳魂何处招。
哭惠学士丈半农
作者：全祖望
朝代：清
体裁：五言律诗

戊子三前辈，先生晚得从。清谈真似鹤，重听有如龙。百粤怀文教，千秋重礼宗。怜予去国日，握手泪淙淙。
哭郑侍讲丈筠各
作者：全祖望
朝代：清
体裁：五言律诗

廿载忘年友，相知此寸心。谈经多妙契，觅句有清吟。自我成萍梗，劳君念竹林。茫茫天壤大，落落几知音。
唐里陈畴种蔬卷
作者：全祖望
朝代：清
体裁：七言绝句

野革埸藿上生绡，浥露凝霜品目殽。我亦披图思土物，山中赤堇水中茭。
啖蟹又病
作者：全祖望
朝代：清
体裁：五言律诗

侬家东海上，束发餍霜螯。一旦能为厉，从今慎所遭。不关尔雅咎，还戒毕公饕。谁说飞仙秘，长生漆漫劳。
啸斋招集同人赋寒色
作者：全祖望
朝代：清
体裁：五言律诗

高穹都缩瑟，不独我萧然。元酒淡无力，孤云闇自怜。个中参太古，象外识枯禅。安得驺生律，晴光忽满前。
嘉鱼
作者：全祖望
朝代：清
体裁：古风

峤南虽泽国，颇苦食无鱼。入市尽凡品，荐盘乏芳腴。丙穴有佳种，赋材良独殊。夷然恶溷浊，而独耽清虚。元雾供茹吐，青苔饱有馀。炎天偶见雪，尤属性所娱。置身远潮汐，因之谢泥淤。是在高士中，井丹足显驱。初冬木叶脱，漓江气萧疏。十里小湘峡，夹岸皆罾罟。蜀鱼乘春出，以待涨水潴。粤鱼乃冬游，以待潦水枯。吾独怜是鱼，待时始一出。一出遽危身，豫且同刳裂。何不老石潭，谁得穷其窟。行矣尚远归，见几莫终日。
圣因寺
作者：全祖望
朝代：清
体裁：五言律诗

在昔仁皇帝，频年幸圣湖。山川荷明德，花鸟献灵苻。黄屋神犹降，苍生望未孤。白头诸父老，试习旧嵩呼。
坊中买千顷楼旧书
作者：全祖望
朝代：清
体裁：七言律诗

风流比部住篱门，六万牙签四库分。曾与淡园称继霸，至今藜阁藉雄文。故雍残刻成飞絮，徵士遗钤亦断纹。谁道卿云长拥濩，由来过眼尽浮云。
堇浦渡江来视疾·其一
作者：全祖望
朝代：清
体裁：七言绝句

萧晨病榻意凄然，剥啄惊来吾友船。春雨奄奄生趣尽，相看同唤奈何天。
堇浦渡江来视疾·其二
作者：全祖望
朝代：清
体裁：七言绝句

白发犹然动杀机，中央四角校盈亏。先生正恐心兵斗，冯轼休轻用指麾。
堇浦移居吴山之麓索诗为赠
作者：全祖望
朝代：清
体裁：五言律诗

旧属都宫地，新称高士坊。幽居忘出处，遗事感兴亡。山上炎云紫，床头夜雨凉。明朝登绝顶，一览尽钱唐。
增城荔子
作者：全祖望
朝代：清
体裁：七言绝句

新州香荔已堪推，挂绿东来更绝佳。况有嘉名以又重，当年曾入尚书怀。
复壁篇
作者：全祖望
朝代：清
体裁：古风

平山堂上大云飞，广陵城中命如鸡。梅花岭头葬遗衣，甬江刘生广陵客。中夜匆匆筑复壁，呼我乡里且避迹。嗟哉妾身愿先死，忍听隔墙掠夫子。暗中投缳不可止，暗中有鬼反勾留。天乎留我将遭尤，此身可死不可羞。试看汹汹百辈至，聊尔复壁那足恃。兰摧玉碎顷刻事，明晨穿壁出堂堂。呼我爱女先上梁，东西两头死相望。须臾铁马又周遭，果然破柱索逋逃。芳魂已过廿四桥，尔时乡衮谁并命。通守王郎周大令，居然巾帼高名并。梅花岭头老督师，夜谒孝陵前致词。乞得旌书表素丝，我更为添黄绢诗。
复斋抚军卧病予至扶掖出见为之怅然·其一
作者：全祖望
朝代：清
体裁：七言绝句

当年开府镇呼韩，顾盻能教敌胆寒。几度风饕兼雪酷，三彭竖子得摧残。
复斋抚军卧病予至扶掖出见为之怅然·其三
作者：全祖望
朝代：清
体裁：七言绝句

一饭三遗亦可叹，谁教报国梦魂阑。祗应漫兴消岑寂，闲对扬枝弄药丸。
复斋抚军卧病予至扶掖出见为之怅然·其二
作者：全祖望
朝代：清
体裁：七言绝句

当年上殿荐甘盘，夹日功成奏治安。今日江湖茅屋里，瓜棚豆畤病中看。
夜与谷林坐天目山房看月谈及倪文正公筑灵台以种竹乃以徽墨涂壁谷林欣然思效之率尔有作
作者：全祖望
朝代：清

衣云阁外万竿竹，绝地累土高十寻。尚书于此著《儿易》，黄芽竞茁苍精吟。梦吞三爻美东箭，老人犹自有童心。童心太古系又系，黝墨余波四壁淋。坐教天都贤太守，兼车十笏贡南金。歙溪石液秋竭泽，黄山松鬣嗟焚林。方程夜共山鬼泣，风篁飒飒传哀音。通人好事成奇癖，而今但有荒丘岑，我过始宁泪满襟。昨宵山房看新月，庖羲一丸正在参。危坡绝顶更如砥，古墙八面都成阴。龙飞凤舞远峰至，苍茫茸薄传寒砧。酒阑为话平泉旧，主人不觉怀古深。顿拟高置此君座，卧听空中戛琅琳。研田残膏足挹注，黑云垂天清不淫。更须我撰《大招》词，追招尚书听素琴。祇忧直节不复见，荒山月黑空萧森。
夜与谷林坐天目山房看月谈及倪文正公筑露台以种竹及以徽墨涂壁各林欣然思效之率尔有作
作者：全祖望
朝代：清
体裁：古风

衣云阁外万竿竹，绝地累土高十寻。尚书于此著《儿易》，黄芽竞茁苍精吟。梦吞三爻美东箭，老人犹自有童心。童心太古玄又玄，黝墨馀波四壁淋。坐教三天都中贤太守，兼车十笏贡南金。歙溪石液愁竭泽，黄山松鬣嗟焚林。方程夜共山鬼泣，风篁飒飒为之传哀音。通人好事成奇癖，而今但有荒邱岑。竹耶墨耶双消沉，我过始宁泪满襟。昨宵山房看新月，庖羲一丸正在参。危坡绝顶更如砥，古墙八面都成阴。龙飞凤舞远峰至，苍茫茸薄传寒砧。酒阑为话平泉旧，主人不觉怀古深。顿拟高置此君座，空中卧听磨戛球琅琳。研田残膏足挹注，黑云垂天清不淫。更须我撰火招词，追招尚书听素琴。祗忧天目天光遮不见，老蟾漆黑空萧森。
夜坐
作者：全祖望
朝代：清
体裁：五言律诗

会有西风作，行看万籁清。何须怨寒暑，一笑任虚盈。岁序白驹过，道心孤月明。高梧多夜色，沈冥羡庄生。
夜读汉书
作者：全祖望
朝代：清
体裁：古风

英英汉武皇，强仁更慕义。六经置学官，公车招俊乂。其如内多欲，色取少真意。天门高岧峣，浮云更迭蔽。将谓下界臣，窥伺良不易。谁知汲内史，一言洞肝肺。于赫田武安，淫惑亦以㑀。覣其且蔑如，宁复有伦辈。靡然争滕席，将以邀盼睐。盼睐亦难邀，聊以免罪戾。吁嗟羞恶心，于人岂不大。所以灌仲孺，裂脰更不悔。妩媚公孙子，曲学善阿世。及其诛郭解，居然持断制。直教大将军，俛首屈正议。仝时奸宄徒，闻声群丧气。一事足表章，未可言尸位。茫茫论世馀，公孙尚难豉。粤若建武初，生材亦已多。乾纲正独运，十九遭坎轲。忽焉文武尽，是谁潜折磨。折磨固不恨，其如国脉何。爱老与爱少，志士耻揣摩。可惜冯郎中，白首竟蹉跎。
夜读石斋先生骈枝集
作者：全祖望
朝代：清
体裁：七言绝句

先生经术粹无疵，少作流传玩世词。我读洞玑希领会，挑灯聊尔拟骈枝。
大兰汤使君山行
作者：全祖望
朝代：清
体裁：五言绝句

官重三都尉，人行九洞天。太平无伏莽，仙吏赋游仙。
大士既去因迎子刘子小影供之
作者：全祖望
朝代：清
体裁：古风

已知非俗族得驱除，陟降英灵喜廓如。敢道登堂许私淑，修吾书更护吾车。
大庾
作者：全祖望
朝代：清
体裁：五言绝句

此地亦绝阴，开荒赖始兴。古梅却不喜，行李破荒塍。
大恒招集南屏分韵
作者：全祖望
朝代：清
体裁：五言律诗

试看南山色，连朝倍老苍。青霜封曲磴，黄叶下空廊。旅客游方倦，寒虫蛰渐忙。昨闻开酒戒，来过远公房。
大椿堂
作者：全祖望
朝代：清
体裁：古风

南溪侍半翁，手种灵椿树。意美足垂芳，心闲因得句。绵绵不朽人，令德永终誉。形逝神长留，奚止八千度。年来愈穹窿，弥天饱霜露。千枝蜜色萱，池塘发香雾。椿以怀严君，萱以䔍慈祜。更有万岁藤，相依如茑菟。夜月度廊腰，交柯相回互。南溪亦老矣，不杖犹飞步。吾疑此寿藤，即以绥遐祚。风雨共晨昏，为君慰孺慕。
天湖之称不知所出近从独漉诗方知以桂王得名也
作者：全祖望
朝代：清
体裁：五言律诗

当日小朝廷，湖山别署名。尚传亡国痛，敢为望蓝荣。浩劫幸垂尽，慈云庆永清。遗民诗史在，莫罄吁天情。
天湖庆云寺
作者：全祖望
朝代：清
体裁：古风

明镜本无台，菩提本无树。天湖本无湖，莫问滥觞处。放舟羚羊峡，取道大蕉园。遥青四十里，知是白云源。路曲拟羊肠，林深怖虎穴。因缘古佛慈，膜拜不胫集。梁郎既舍宅，曹洞遂传衣。一自栖壑来，弓冶盛军持。山花不识名，各各吐香气。山鸟啼其间，盎然感春意。从行二三子，捷足善探奇。而我已颓然，扶掖仗阇黎。努力跻绝顶，端州如弹子。一苇漓江流，渺然沟浍耳。俯睇七星岩，蒲伏来朝宗。或曰彼沥湖，原与天湖通。天湖今已平，沥湖渐亦闭。伏见均有时，开塞定一气。更陟大龙湫，飞瀑满空山。清入人心脾，寒动人鬓鬟。其馀诸小潭，环拱尚八九。或曰是皆湖，未知果然否。山僧爱敬客，啜我白云茶。肺腑涤尘氛，齿颊吐香花。坐久移我情，疑与下界隔。转嫌岚气浓，鹧鸪催归客。阿谁不学者，妄托轩辕遗。谓是攀髯迹，谬语真无稽。老夫病愁馀，百事已心死。一榻借诸天，五言授侍史。未能写清胜，聊以正图经。他日讨文献，讹谬庶有徵。
天湖杜鹃花盛开
作者：全祖望
朝代：清
体裁：古风

殷红长明灯，化作杜鹃血。方知长至后，已踰百七日。故乡石窗下，五色正葱蔚。
天湖石船歌
作者：全祖望
朝代：清
体裁：古风

天湖有石船，夜半谁负去。将无天湖涸，石船因失据。飞行同怪山，长逝不知处。我作大招词，欲以返徒御。湖通船亦归，我便浮家此中住。
天章精舍释奠礼成示诸生·其一
作者：全祖望
朝代：清
体裁：七言绝句

魁儒畴昔降神时，紫水黄云天命之。世远山川长寂寂，投壶谁唱代兴诗。
天章精舍释奠礼成示诸生·其三
作者：全祖望
朝代：清
体裁：七言绝句

泰泉高弟称卢子，尚有遗书历劫存。怪杀图经遂灭没，我来重为荐芳荪。
天章精舍释奠礼成示诸生·其二
作者：全祖望
朝代：清
体裁：七言绝句

瑰奇多学数琼台，底事三原忽见猜。力毁石翁尤可诧，瓣香姑舍莫相推。
天章精舍释奠礼成示诸生·其五
作者：全祖望
朝代：清
体裁：七言绝句

江洲极口排贞复，不以枌榆事党同。方信石翁真世嫡，肯将葱岭玷宗风。
天章精舍释奠礼成示诸生·其六
作者：全祖望
朝代：清
体裁：七言绝句

由来报本重先河，此席功应首见罗。曾以讲堂争去就，萧寥香火竟如何。
天章精舍释奠礼成示诸生·其四
作者：全祖望
朝代：清
体裁：七言绝句

清澜雅自居朱学，学蔀成编世所传。此是当年执政意，真儒定论岂其然。
太白山中吊二公子四首·其一
作者：全祖望
朝代：清
体裁：古风

太宰诸郎君，次第殉国难。既已慰先公，亦有光杨万。憖遗此残生，东窜馀一线。司马祇孤儿，曾参绩溪战。幸逃笪桥死，亦得保馀喘。投身玲珑岩，受役伊蒲饭。世系既沈埋，头角甘漫漶。相看各相讶，有泪不可溅。
太白山中吊二公子四首·其三
作者：全祖望
朝代：清
体裁：古风

密公高弟子，少亦不碌碌。所以兹山中，接踵来耆宿。记得甲申年，曾赋新蒲绿。一朝荷徵书，夜猿厌空谷。欲称大薙师，新著朝天录。痛绝诸葛儿，随车遭迫促。白圭险被污，素丝危见辱。高厚所照临，誓难负幽独。幸得脱身还，有泪已万斛。终身西向戒，岂以长斋赎。空门亦易腥，殆哉此孤躅。方叹中司言，前知良以卓。
太白山中吊二公子四首·其二
作者：全祖望
朝代：清
体裁：古风

从来凤凰种，所在有寒芒。虽然经百罹，其精未消亡。清关鱼鼓下，杂沓混否臧。岂期来精卫，绕寺为徬徨。山灵大惊咤，此是谁上堂？中司一朝来，老眼终无荒。谓彼二少年，颠末宜致详。眉间有兵气，颊上尤凌霜。扣之坚不语，乃相与连床。中宵竟餂得，一恸血元黄。请看新祴衣，犹隐旧剑铓。山灵大欢喜，呵护有仁王。
太白山中吊二公子四首·其四
作者：全祖望
朝代：清
体裁：古风

吁嗟桑海间，志士竞沈冥。荒山万招提，殊不少骆丞。年运与俱往，谁为留名称。我来过凤溪，云外闻兰馨。将无二公子，魂魄所式凭。独怜采风者，谷音久飘零。我诗虽不工，聊足补献徵。击碎竹如意，空中声登登。
夹竹桃花盛放诗以志别
作者：全祖望
朝代：清
体裁：古风

异哉岁寒姿，乃与群芳叶。一变入梅岑，疏影香猎猎。再变入兰畹，有膏清足挹。三变入桃林，猩猩红一捻。合之如互体，杂物乃相挕。分之如两象，同德自相接。天巧过寄生，人功薄移贴。因思草木性，足入京焦箧。遂以夭夭花，附兹猗猗叶。几疑美人虹，堕落君子牒。毕竟岁寒姿，不随春偞偞。彼实则已殽，此箭乃稠叠。贞心拒严霜，芳影拆秀荚。方酹花间鸱，已催江上屧。惆怅别此君，刘郎长不惬。
奴子胠箧而逋得三绝·其一
作者：全祖望
朝代：清
体裁：五言绝句

饿狼鸣我前，饥豹鸣我后。果然杨叛儿，一朝脱兔走。
奴子胠箧而逋得三绝·其三
作者：全祖望
朝代：清
体裁：五言绝句

迟我渡江返，黄金或稍充。痴奴如鴳鼠，此去太匆匆。
奴子胠箧而逋得三绝·其二
作者：全祖望
朝代：清
体裁：五言绝句

初筮丧僮仆，再筮丧资斧。剩馀笥中作，斯人弃如土。
始宁倪文正公新祠神弦曲
作者：全祖望
朝代：清
体裁：古风

舜江兮汤汤，夏湖兮茫茫。太保陟降兮自帝之旁，衣云阁圮兮茂草荒。太保东归兮思故乡，百年恩命兮堂堂。坠典初昭兮曰使君之臧，三菁山高兮夜有寒芒。讲堂兮峨峨，诸生连袂兮鼓箧而歌。诵儿易兮声牙多，扬乌莫遇兮奈之何。我欲毕业兮鬓已皤，前瞻金罍兮五行星罗。参同橐籥兮地灵不磨，太保揖让其间兮皋比时过。撷蘋藻兮奠清波，佑启经林兮产菁莪。唏鹃破涕兮一笑，太保既醉兮祝宗致告。岂弟使君兮神所劳，亶有功兮名教。诸生读书兮惟忠与孝，枌榆兮有曜。太保行兮神旌夹道，谁矾黄绢兮题墨妙。
始宁陈宪使明时奉使交州携其牡丹以归至今犹盛瓯亭为之索赋
作者：全祖望
朝代：清
体裁：七言律诗

海桑社柏几推迁，尚有名花域外传。万里轺车思旧德，暮春风信动南天。居邻妫氏耕畬野，事忆郕王剪伐年。珍重故家光故国，不随姚靳委荒烟。
姚江以诗招严子陵魂
作者：全祖望
朝代：清
体裁：古风

先生降生处，岩壑良峥嵘。一朝桐庐去，老死应客星。化安瀑泉好，神茭和仙菁。纵或不思蜀，福地宁忘情。我思筑双台，东西招精英。魂盍归乎来，一曲江峰青。
姚江吕汉㦂先生叔伦漳海黄公高弟也求其遗文五年而未得里人亦无知之者
作者：全祖望
朝代：清
体裁：古风

漳海正命后，大涤山房空高深。太傅之后有贤者，独抱遗经不绝吟。谁其为老伴，何子称同心。我曹游洞霄，犹见带草环帷林。吁嗟杞宋文献日消沉。
姚江赠同年施明府檗斋
作者：全祖望
朝代：清
体裁：古风

与君惜别且八年，一旦牵丝蕙江浒。千里棠阴东粤移，令我豁然消烦暑。浙东列城虽�小，风俗由来拟邹鲁。姚州更钟光岳灵，嵯峨三儒踵接武。烛湖先生杨袁流，本心之传开系谱。光光文成真天人，拈出斗杓扫榛芜。梨洲克绍蕺山绪，九流百家互参伍。此外人物尚如林，前光后辉难悉数。吏斯邦者岂偶然，漫容俗物恣莽卤。适从何来得有君，经术世务妙茹吐。君家世德重宛陵，旧与浙学同门户。我生瓣香愚山集，硕为执鞭惭惰窳。当年大用虽未竟，至今遣爱苗江楚。发抒固应在后人，此日牛刀宁小补。昨过衙斋窥插架，万轴牙签群玉府。公馀正不废讨论，仕学何曾相龃龉。更闻下车麾双旌，先贤祠下首吊古。忾然叹息文成后，欲为重光旧樽俎。祗愁此意知者谁，闻声或惊涂毒鼓。祝君政成广所部，波馀倘得遍吾土。
姜白石诗词全集刻成即效白石体落之
作者：全祖望
朝代：清
体裁：古风

巨区水茫茫，天目山苍苍。中有白石仙，老笔生寒芒。寒芒久晦塞，问年过五百。铸金酹南村，红梨生玉色。
孺庐编修再次前䪨二首索和·其一
作者：全祖望
朝代：清
体裁：五言律诗

天上玉堂梦，羁愁五载殷。相逢大江北，重与话离群。老屋连甍住，醇醪永夕醺。士安如见外，谁复定吾文。
孺庐编修再次前䪨二首索和·其二
作者：全祖望
朝代：清
体裁：五言律诗

探得遗经绪，宁将曹李夸。祗应怜末学，亦复愧繁葩。元气收秋实，荣光烂早霞。一壶回逝水，津逮有星槎。
宁守杜君过扬来询里社近状·其一
作者：全祖望
朝代：清
体裁：五言律诗

勾馀一片土，畴昔最清嘉。接叶诗书泽，连甍公相家。鲛人富蜃蛤，里井擅桑麻。七观遗文在，其言未是夸。
宁守杜君过扬来询里社近状·其七
作者：全祖望
朝代：清
体裁：五言律诗

江湖分表里，堤隁惠民多。黄鹄谣应念，犀牛石未磨。间情及洲岛，馀事足弦歌。一自履斋后，时亭谁复过。
宁守杜君过扬来询里社近状·其三
作者：全祖望
朝代：清
体裁：五言律诗

宪敏遗编重，文元教术深。古窑宗正宅，困学尚书林。帖括抛天爵，科名锢道心。而今并萧索，蕉萃几华簪。
宁守杜君过扬来询里社近状·其二
作者：全祖望
朝代：清
体裁：五言律诗

到今无恙者，犹喜有山川。梵宇矜三佛，仙经重九天。过云仍冉冉，飞瀑故溅溅。乐事输猿隺，居然太古年。
宁守杜君过扬来询里社近状·其五
作者：全祖望
朝代：清
体裁：五言律诗

甚矣衣冠蹇，长闻胥隶尊。虎狼多奥窟，雀鼠有旁门。士气何由振，官方未可论。剪锄非易事，奚以铲深根。
宁守杜君过扬来询里社近状·其八
作者：全祖望
朝代：清
体裁：五言律诗

旧闻胡副宪，雅道使君才。三辅邀殊擢，江东怨暮来。班荆值岁晏，拭目盻春回。我亦遄归近，相期探早梅。
宁守杜君过扬来询里社近状·其六
作者：全祖望
朝代：清
体裁：五言律诗

大府行台建，诸军纷错居。所虞启奸宄，其患被乡闾。庚癸如闻警，萑苻岂可除。感怀在近事，城火与池鱼。
宁守杜君过扬来询里社近状·其四
作者：全祖望
朝代：清
体裁：五言律诗

元气胡为耗，潜消市舶中。频年添客户，百货酿淫风。物以通商贵，民因逐末穷。更堪加税吏，悉索茧丝空。
安晚郑忠定王集世不可得仁和赵氏近购其诗七卷陈解元坊本也喜而抄之
作者：全祖望
朝代：清
体裁：七言律诗

梦溪师相本清才，可惜端平晚节乖。纵使勋名惭涑水，肯教薪火坠迂斋。梅花诗思犹馀墨，槐木园林已伐柴。便拟酿成安晚醁，借来还往一瓻皆。
定林寺
作者：全祖望
朝代：清
体裁：古风

萧疏定林寺，传是舒王址。暮年一壑中，空书福建子。尧舜君民志未伸，耿耿可鉴诸鬼神。拟之王卢岂其伦？泥古信匪人，遂以酿祸根，是则殊可嗔。坡陀羸马哦诗处，白鹤红鹤都飞去。空馀百尺松，我疑犹是元丰树。
宜田欲开雕蕺山先生遗书属予雠正而予已辞讲席因以书归之刘氏并东补堂·其一
作者：全祖望
朝代：清
体裁：七言绝句

当年伊洛发遗书，郑重张朱校勘馀。束发有心传坠绪，白头把卷竟踟蹰。
宜田欲开雕蕺山先生遗书属予雠正而予已辞讲席因以书归之刘氏并东补堂·其二
作者：全祖望
朝代：清
体裁：七言绝句

少师香火最婴情，三月俄惭辍讲行。祗为白驹蕉萃甚，埸苗别自费经营。
宝墨斋看蕙
作者：全祖望
朝代：清
体裁：五言律诗

臭以同心合，香叨东壁分。秋来倍爽洁，病后易沈醺。倘许幽人佩，休令王者闻。为君鼓一曲，珍重十年薰。
宝岩看梅同靓渊
作者：全祖望
朝代：清
体裁：古风

薄暮抵山麓，杳然探深冥。所困在曲磴，所通在神明。暗香空中来，鼻观早泠泠。秉烛谛视之，鹿角交枝横。微茫阴云里，下有寒谷冰。于焉验夜气，孰与旦画清。山僧出肃客，漏下已二更。孤月尚未上，荒鸡尚未鸣。独有梅花魂，随我入前楹。解衣慰窘步，屐齿俱含馨。座有软脚酒，足以发诗情。山神夜传语，诘旦戒早晴。在昔寒香翁，大节昭沧溟。故国之乔木，有光先中丞。啮榄看梅花，用晦毕馀生。可怜骆义乌，垂死莫知名。我为阐潜德，遂足炳日星。惜㦲竿木吟，竟同落花零。侵晓山雨过，渐见东荧荧。诸公俱熟睡，而我已独醒。熹微看南枝，嫩湿增娉婷。披衣出上方，曳筇寻古亭。荼甘不可作，寒碧委蔓荆。废翁亦仙去，梅花失主盟。倒影浸溪碧，古心与天青。间以虬松枝，怒涛时崩腾。谁其音嘹喨，遥知是仓庚。今年春事苦，花信以晚成。黄钟踰九九，薄寒尚未盈。岂知万香雪，从此轩豁呈。大雄与河渚，梅花夙擅称。邓尉亦其亚，篮舆吾并经。东渡数云湖，累为魂梦萦。兹山尤密迩，洞天列户扃。其南富橙橘，不下双洞庭。秋晚倘再来，饱看黄云平。西村诸宿老，好句留馀铿。将无即梅花，瑰此宰官灵。平生论诗法，雅不喜竟陵。独爱此一卷，莫以楚语听。我诗惭高寄，薄奏下里声。归舟按玉笛，晚霞满江城。
宝查村蕉布歌
作者：全祖望
朝代：清
体裁：古风

珠娘怨甘蕉，长作风雨声。缫以纬黄丝，天孙见未曾。当年贡天府，旧史最有名。近日尤矜贵，市司罕所登。由来纤纤手，经年始织成。但以私其夫，肤清更神清。客从宝查来，贻赠忽数寻。用之作凉帱，不翅贵南金。侬衾如蕉叶，侬便作蕉心。展转相什袭，炎威远不侵。中夜梦残时，檐溜滴有声。唤醒帐中魂，与之共清吟。
客有询及故相阳城公遗事者答以七言
作者：全祖望
朝代：清
体裁：七言律诗

相君勋业应谁同，曰杜祁公文潞公。断断休休元老度，浑浑穆穆德人风。乞身岂为莼鲈恋，上殿长怀布粟恫。此事谁人成补状，莫教纶阁泯孤忠。
客自江上来者为予言临川先生心疾如故健忘更甚独有昕夕不置者予之近况也因与檗斋共为怃然
作者：全祖望
朝代：清
体裁：七言律诗

当年接席谈经地，廿载升沉恨有馀。祗为嗜痂成痼疾，不须入梦动欷歔。衰残空寄相思子，零落谁成未竟书。此意旁人犹感叹，我心戚戚更何如。
宣城邛在大师以亡国后来姚江披缁予求其蛰茶经十年未得施檗斋令姚江因属其访之
作者：全祖望
朝代：清
体裁：古风

竹桥老浮屠，系出姑山胄。耕岩佳子弟，裘冶良不疚。生天义熙前，成佛咸淳后。哀音和鹧鸪，双双称诗瘦。时或过吾乡，九老相解后。亦或驻宝峰，一曲清商奏。沈埋六十年，旧井荒泥厚。料得九地中，尚作老蛟吼。尔家尊先公，宛雅搜罗旧。尔今有续编，即以当肯搆。愿言亟旁求，用补谷音漏。东睇白龙堆，离离蔓草茂。
宣窑脂粉合子·其一
作者：全祖望
朝代：清
体裁：七言绝句

宣笺细写故宫词，更爇宣垆炙手时。珍重西江新合子，六宫争㨂贮焉支。
宣窑脂粉合子·其三
作者：全祖望
朝代：清
体裁：七言绝句

姜郎潇洒佳公子，席帽行吟感慨深。间对绿窗陈素素，一编题识几酸心。
宣窑脂粉合子·其二
作者：全祖望
朝代：清
体裁：七言绝句

太平天子富共球，陶正承恩供奉周。汝定官奇斋下拜，残膏曾涨潞河流。
宣窑蟋蟀筒为半查·其一
作者：全祖望
朝代：清
体裁：古风

豳诗床下物，一旦陶穴居。器传明初叶，古色犹斑如。此非尧遗风，我为思瞿瞿。
宣窑蟋蟀筒为半查·其三
作者：全祖望
朝代：清
体裁：古风

当年老甄官，薄物不枯窳。呵护到微虫，珍重叨藏弆。鹪鹩见之叹，予独忧风雨。
宣窑蟋蟀筒为半查·其二
作者：全祖望
朝代：清
体裁：古风

斗蛬里巷戏，滥觞自斗鸡。乃劳好事子，为之谋幽栖。其嘿足以容，丈人悟息机。
宣窑蟋蟀筒为半查雪舫分司同年狱中有诗成集其送万生幼杨还甬上寄怀甚殷未及答也至杭答以三首即送之东行·其一
作者：全祖望
朝代：清
体裁：古风

万氏吾通家，襟襼十世遥。其暨九沙翁，尤称忘年交。道山骑鹤去，零落嗟小桥。周郎真健者，诗格如青瑶。翩翩衡岳秀，来看浙江潮。坦腹如佳婿，分符得剧曹。西华正苦贫，藉以资兰膏。才大应得屯，一跌遂瓢摇。夷羊既触藩，旅鸟旋焚巢。反噬一何毒，扪心非所招。菰芦几故人，闻之共魂消。之子乃间暇，旦旦拈诗瓢。纵复惭柳下，不肯祭皋陶。冁然笑髯翁，汤火浪悲号。五月万生归，来访蒋径蒿。为言对薄者，相念每连宵。我方愧橐饘，何以报木桃。感之不成寐，中夜空萧骚。
家居十载故人诮让猬集独彭侍郎芝庭曰吾观同馆诸公蕉萃已极安得如谢山之舂容自便不禁有感于其言
作者：全祖望
朝代：清
体裁：七言律诗

鲒埼亭下对苍蒹，读易忙时且下帘。敢道玉堂天上客，不如渔父泽中黔。八砖笔札谁雄长，一研菑畬我薄餍。秪为向来无远志，守雌守黑更何嫌。
家讯至知昭儿已就塾·其一
作者：全祖望
朝代：清
体裁：古风

遥闻儿请业，梨栗非所恋。先人裘冶传，危系斯一线。勿读无益书，贻笑贱儒贱。
家讯至知昭儿已就塾·其三
作者：全祖望
朝代：清
体裁：古风

平生所愿学，岂不在昌黎。独于训子诗，不为儿诵之。遐哉善努力，固穷以为期。
家讯至知昭儿已就塾·其二
作者：全祖望
朝代：清
体裁：古风

阿翁读半世，无救寒与饥。里中新秦儿，诽诮固其宜。岂知君子节，不以集枯移。
家讯至知昭儿已就塾·其四
作者：全祖望
朝代：清
体裁：古风

从来名父子，强半成碌碌。汝父负虚声，抚躬惭凉薄。干蛊在儿郎，类我则已辱。
寄张靓渊于京师·其一
作者：全祖望
朝代：清
体裁：七言绝句

三馀草堂清离离，插架万卷足自怡。老生抄诗未卒业，寄君当归莫濡迟。
寄张靓渊于京师·其二
作者：全祖望
朝代：清
体裁：七言绝句

东华软尘十丈馀，何王之门堪曳裾。草堂夜鹤怨蕙帐，北风其凉盻南车。
寄怀穆堂阁学
作者：全祖望
朝代：清
体裁：古风

三朝遗旧德，一病竟侵寻。孤负佐王略，空馀卫道心。息机消噩梦，观物寄清吟。何日浮彭蠡，重陈昔与今。孺庐仙去后，欢会孰追寻。试挂徐公剑，应伤向子心。暮云已索莫，新雨费沈吟。脉脉瓣香在，相要亘古今。冉冉蹉跎老，王黄绪莫寻。已知邻暮气，所愧负初心。怀旧纷多感，忧时亦辍吟。自从邗上别，荒落到于今。
寄怀茶坞·其一
作者：全祖望
朝代：清
体裁：六言诗

义公始终高弟，稚季生死故人。结客已嗟金尽，含杯不道家贫。
寄怀茶坞·其二
作者：全祖望
朝代：清
体裁：六言诗

刚肠大类中散，绮语又肖西昆。贤者固不可测，悠悠此意难论。
寄讯故抚军常履坦时方迟秋于西曹·其一
作者：全祖望
朝代：清
体裁：五言律诗

当君开府日，我最罕经过。为避猪肝累，兼之箕口多。高牙今已矣，旧雨近如何。剩有山中客，神伤春梦婆。
寄讯故抚军常履坦时方迟秋于西曹·其三
作者：全祖望
朝代：清
体裁：五言律诗

圣主恩如海，容当宥累臣。他年终结草，此日望生春。幸或充城旦，宁辞赎鬼薪。金鸡如有唱，白发拜深仁。
寄讯故抚军常履坦时方迟秋于西曹·其二
作者：全祖望
朝代：清
体裁：五言律诗

浙水膏腴地，频惊贯索临。方知难寡遇，恨不早投簪。被谪应蒙垢，操戈亦负心。请看扫门者，告密去如林。
寒竹
作者：全祖望
朝代：清
体裁：五言律诗

消夏亦神清，凌冬更有情。冻云添碧色，白雪写疏声。落落青瑶屑，臞臞太瘦生。黄公垆下客，岁晚莫寒盟。
寒食前十日展谒先司空公墓夜宿山庄三首·其一
作者：全祖望
朝代：清
体裁：七言律诗

青天白日先臣节，长水高山故国恩。犹有赐田环丙舍，敢捋薄植玷清门。虚堂几忆瞻云泪，老树深栖归鹤魂。永夕岂徒霜露感，蟂矶手泽至今存。
寒食前十日展谒先司空公墓夜宿山庄三首·其三
作者：全祖望
朝代：清
体裁：七言律诗

五云佳气护重皋，八叶清班世所豪。积雨苍苔生石马，及时春韭荐香羔。螭趺文字南金重，箕尾英灵北斗高。午夜轻寒振衣起，伫看天半降神旄。
寒食前十日展谒先司空公墓夜宿山庄三首·其二
作者：全祖望
朝代：清
体裁：七言律诗

三先生昔著书地，合以前光接后辉。春木年年芚古干，孙枝叶叶溯遗徽。千秋尚有宫墙在，一线远忧薪大微。暮雨空濛寒食罢，茫茫百感集柴扉。
寒食微雨欲展先宗伯公墓不果
作者：全祖望
朝代：清
体裁：古风

东风打梨花，病夫意瑟瑟。西山隔重湖，徘徊前复辍。横塘鼓吹喧，知是诸郎船。
寒食日至行省过蔎林为予盛言甘墩看桃之乐而惜予至之晚因读其纪游诗
作者：全祖望
朝代：清
体裁：古风

我家细湖上，桃根夹岸栽。日昨解维时，正及满堤开。一为饥火驱，胜游动辄乖。娇免惜我别，花下几徘徊。连朝恶风雨，万红总尘埋。故人喜我至，软脚斟新醅。方知是寒食，禁烟冻厨斋。为言甘墩游，惜未吾子偕。有诗宛如花，春思与墨谐。人生曾几何，陆陆困黄埃。明朝定晴霁，新诗尚可怀。且共扁舟去，扶醉六桥来。
对菊食蟹三十二韵
作者：全祖望
朝代：清
体裁：古风

东篱径乍开，东海物惟错。霜螯硕且肥，霜花寒不削。其字曰延年，其族曰郭索。晚禾入椵新，宿土贮盆昨。风吹老艾翻，潮退凉蒲缚。应月脂满匡，留春叶绕脚。夏正纪最先，周易象非凿。雄雌视脐分，浓淡列种各。古心静可亲，坚甲利用斫。吾友多閒居，新冬感寂莫。插之既满头，臛之在取臒。于为供微吟，相于成大嚼。惠分京兆贻，莎自天随柞。九日虽过时，泥饮亦足乐。毕公真老饕，陶令雅清约。南山望遥遥，左手持矍矍。莫用何生糖，或入桐君药。问性兼甘辛，流膏参丹雘。凉宜调姜下，香堪和茗瀹。荐枕良所欣，为胥俱不恶。一朝兼二妙，诗思纷旁魄。羞道涉江枝，讵数披绵雀。馀事及古方，致用更广博。所讶漆可投，犹喜潭弗涸。治墙术莫谙，召鼠事近谑。蔡谟尚谛参，葛洪休臆度。以菊洗蟹腥，以蟹为菊醵。采芳思幽贞，抚形发嗢噱。四略疏寮遗，二经簟溪作。掌故出吾乡，文献未荒落。黄发我自怜，桀步谁相攫。吟罢偕厉生，且跨扬州鹤。
将赴蕺山讲席抗之同社诸君集饯南香草堂得东字
作者：全祖望
朝代：清
体裁：七言律诗

安阳世学山斋重，五百年馀属起东。试向清江觅寒火，更参新会溯流风。日来帖括司儒苑，谁是真师震瞽蒙。珍重诸公尊酒别，何时兰上共诗筒。
小寒食日仝人泛舟湖上和杨东维花游曲
作者：全祖望
朝代：清
体裁：古风

新绿毵毯阴濛濛，明朝知有清明风。扁舟径到重湖里，南屏山色碧于水。当垆少妇笑倚门，春愁飞上蛱蝶裙。顾谓游人试缓步，前头便是苍公墓。冬青花信杳不来，愿君酹之酒一杯。酒酣长啸倾墨碗，诗成低唱叶檀扳。东台之东西台西，聊借花游漫兴题。春光合为词人使，转眼花期过廿四。多情少妇乞短笺，借问即席成几篇。
小山堂赋荔枝酒·其一
作者：全祖望
朝代：清
体裁：五言律诗

一瓮离支酒，迢迢自粤中。谁怜成粹白，几费擘轻红。味以淡弥旨，香缘清若空。乍疑错着水，牵率谱诗筒。
小山堂赋荔枝酒·其二
作者：全祖望
朝代：清
体裁：五言律诗

闻道三年后，芳膏变墨香。风尘感缁素，物态反苍黄。守白应难久，通元别有方。劳君且封闭，莫漫倒樽尝。
小玲珑馆主人为予置裘赋谢
作者：全祖望
朝代：清
体裁：五言律诗

幸托春风里，原同挟纩多。因之长缱绻，不觉久婆娑。转眼消寒集，惊心卒岁歌。故人能念我，日饮且无何。
展重三日从先公墓下归道出仲夏李花盛开
作者：全祖望
朝代：清
体裁：古风

省墓馂已毕，放棹沿流泉。聊以补上巳，兼之访隐仙。何来瑶光星，散落亿万千。朗然自高洁，白云巢其颠。桃花如妖女，特以浓见怜。李花如静女，乃以淡更妍。是中分雅俗，不为肉眼传。溯昔长溪屐，蹉跎且廿年。故人化异物，春露委荒阡。浩歌感禊事，碧水生寒烟。
山阴求韩蕺山家传不得
作者：全祖望
朝代：清
体裁：古风

魏王好孙枝，叶叶长儒林。如何乔木尽，世本都消湛。犹馀带草绿，喟然伤我心。
峚山宫允解后吴中退谓茶坞曰此公岂能长置丘壑中者笑而答之
作者：全祖望
朝代：清
体裁：七言律诗

故人相逢木渎上，阳春满座忘穷冬。白华堪羡循陔乐，绛帐且作传经宗。久矣心情谐猿鹤，是谁骨相苻夔龙。升沉枯菀莫须问，相于泥饮倾新醲。
嶰谷北行同人分赋行装予得油衣
作者：全祖望
朝代：清
体裁：七言律诗

客里难教用瓦精，偏逢雨雪送长征。襟分薜荔墙头色，袖作芭蕉窗外声。渴日若升应弃置，漏天未塞足孤行。故人此日齐东道，愁听檐花落五更。
嶰谷招同复斋孺庐洴江南轩登平山堂·其一
作者：全祖望
朝代：清
体裁：五言律诗

地以欧刘重，情缘侨札殷。风流推夙老，濩落感同群。杨枊春风杳，芙蓉夕照曛。一堂宾主胜，三沐诵雄文。
嶰谷招同复斋孺庐洴江南轩登平山堂·其二
作者：全祖望
朝代：清
体裁：五言律诗

姿地原无辈，家风好共夸。石莲花接叶，玉茗树骈葩。良会思前哲，高才赋落霞。吾衰期掉首，归理旧渔槎。
嶰谷斋壁悬范文穆公重复漓山水月洞铭拓本同人共题其后
作者：全祖望
朝代：清
体裁：古风

山馆宝刻多，四壁足清供。瞥见石湖文，雅为漓山重。缓带思高轩，骖鸾溯逸鞚。刀兵泯忧虞，水月互生动。湍流石阙通，圆魄天门羾。赤鲤游碧霄，古蟾堕深洞。虹梁似捲篷，引我卧游梦。阿谁来伧艾，易名竟妄贡。考證有词人，次山足伯仲。同来亦文雄，艾轩洵老凤。肇锡取旧闻，穆清如古颂。想见挥笔时，云壑纷横纵。妙拓何苍苍，鉴题良友共。桂林渺何处，遥天落霜凇。
嶰谷旅集行庵见黄叶满庭偶然有作
作者：全祖望
朝代：清
体裁：五言律诗

我亦同黄落，何堪置此间。天心酿风雪，客况阻河山。瑟瑟瓦沟掩，萧萧庭院閒。乱云封贮处，枨触感哀孱。
嶰谷生辰为其先太恭人下世之日每岁必哭墓下今年六十薏田约同人以诗慰之
作者：全祖望
朝代：清
体裁：五言律诗

祝岁原非礼，兼之抱恨多。寒泉彫齿发，老泪寄蒿莪。子卯犹为忌，庚寅更若何。我辰亦荼苦，于邑不成歌。
嶰谷至自吴下同人集于晚青轩时予将归
作者：全祖望
朝代：清
体裁：五言律诗

一卷东游草，萹萹总绝尘。尚含枫叶冷，已见豆花春。合并良非易，离愁又转新。人生如泛梗，得酒且逡巡。
左宁南像
作者：全祖望
朝代：清
体裁：古风

平贼将军贼未平，拥兵坐杀杨武陵。集师竟负侯归德，赐玉赐蟒空充盈。可怜状貌良魁杰，咳唾犹能震雷霆。谓应谈笑除残竟，谁道迁延酿祸成。晋阳甲岂人臣事，党人曲说吾勿听。一败顿陨狼伉魄，百年犹传虎踞形。只有白头柳敬亭，纸背犹闻抵掌声。区区不负宁南意，惜未移赠宁南报有明。
巽亭以家藏进贤传文烈公遗箑见示并索题句
作者：全祖望
朝代：清
体裁：古风

庞里先生守抚州，进贤相公当词头。泥金一箑易代留，墨妙萧散如银勾。我闻相公雅风流，明童百辈恣冶游。中书退食五紽裘，十万俸钱散不留。豪士未必皆清脩，以此枋政宜招尤。一死乃克光斗牛，南冠絷处土一抔。热血迸穿重泉幽，至今天阴鬼啾啾。上与庐陵少保侔，东隅之失西崦收。掩卷我亦泪盈眸，噫嘻吁十五完人墨迹何处求。相公其一足千秋，巽亭嗜古谁与俦，宝之宗器如琳球。
巽亭约为蜜岩一带之游予谢未能也是日偶和故太常庄公九月二日诗
作者：全祖望
朝代：清
体裁：七言律诗

亳社当年万古愁，城门军散吊延秋。灰心已分孤臣死，续命还因宗国留。不道微行遭妇口，定伤多事戴吾头。明朝正有溪船约，肠断休为二皎游。
巾子山歌吊宋故太傅枢使越国张公祠
作者：全祖望
朝代：清
体裁：古风

罗刹江头湖不至，范文虎入临安市。范阳将军气如虹，背城请战遭乖刺。臣妾佥名谢道清，谁忍连署迎北使。庆元都府亦雄藩，孟传昌元那足恃。空馀巾子山头一片石，聊驻残军麾赤帜。嗟哉天之所废莫能兴，抟土逐日成何事。只有孤忠一腔血，天亦无能夺我志。谁家幺么卞竖子，甘言来说蛟关澨。将军错认作从王，不惜庖丁陈脍胾。牡砺滩头白浪高，金鳌背上哀云渍。酒阑方为哭神州，投袂而嗔惊犀兕。尔舌尚存真维厉，尔肉不食应投畀。此是刀山大道场，尔戴尔头昩趋避。尔时海上正扬波，鼍鼓逢逢起云际。长鲸怒目献长矛，神龙鼓鬐效神匕。剑光磨糊，刃痕拂戾。鸡山之鸡争哀鸣，虎山之虎群忿詈。将军笑抚竖子尸，所恨尔帅远莫致。俄传除地乃更饮，诸公为我同心济。国家运祚正灵长，一汴二杭犹未替。况有文陈两相公，大声邛须扶正义。茫茫溟海落日斜，重为此牛此酒出头地。扬帆而前即东瓯，葱葱天水双龙有佳气。
席间再叠前韵
作者：全祖望
朝代：清
体裁：古风

道南步兵舍，道北仲客樽。其旁为壑谷，三径参一门。两家万花枝，各各通精魂。隔墙花气度，酒气互陶薰。拒霜有神光，直射虬峡云。阿谁如康乐，初日染墨痕。老我且泥饮，夕照同沈醺。西崦日以去，皓魄告良辰。更有月中桂，访我盎中荪。便作藏花令，花王为令君。浑忘秋可悲，醉舞绿蚁春。
庆湖课耕图为秋塍
作者：全祖望
朝代：清
体裁：七言绝句

朝过梅墅午麻溪，别制秧歌被耦犁。我亦来分馀馂好，汤公祠下啖豚蹄。
庚午岁朝
作者：全祖望
朝代：清
体裁：古风

吠日吠雪犬哗然，嗥南嗥北客不前。老夫所忧在无年。稚儿不解事，应门索红笺。
度岁困甚而老友陈南皋之困更甚于予欲拯之而不克为之一叹
作者：全祖望
朝代：清
体裁：七言绝句

孤负诸公缓急需，而今我亦叹枯鱼。龙川从此成狼疾，空自卬须望駏虚。
廿九日甘谷再过我限蟹字
作者：全祖望
朝代：清
体裁：古风

秋风荡荷衣，襟袖共清洒。李郎清泠泠，顾盻生神彩。病魔已献俘，诗魔重奏凯。渐闻曲江涛，应汛发瀛海。袖中有新文，与之俱澎湃。瓮斟香荔酒，盘登新稻蟹。庭前金粟堆，微香放蓓蕾。吾无隐乎尔，此意问真宰。薄醉送君归，馀清落暮霭。
张二茂材炳和予清容研诗答之
作者：全祖望
朝代：清
体裁：五言律诗

念尔通家秀，孤吟秋树根。风流亦犹庶，心事向谁论。近状芜田困，先畴黄石存。还期崇耿介，特达重清门。
张二靓渊读予所续甬上耆旧诗而曰诸公原集虽付之一炬可矣予皇恐未敢当也
作者：全祖望
朝代：清
体裁：七言律诗

百家杂碎原应火，老眼摩挲幸未花。传写莫教牧吏漏，别裁只合老辛夸。桑田轶事纷纶出，枌社遗文子细查。所惧拾残犹有待，敢言一揽尽天葩。
张文贞公青山庄
作者：全祖望
朝代：清
体裁：五言律诗

相公投老地，魂魄恋平泉。昔我经过日，犹当克世年。曲池原不改，高阁故依然。独有巢中燕，惊心夜未眠。
张新会惠葵扇
作者：全祖望
朝代：清
体裁：古风

江门葵田遍阡陌，圆叶扶疏几四尺。长夏能嘘长养风，凉不伤人在温克。江门工师剪裁精，韨暴兼资水火力。居然大雅成柔嘉，蠲烦解躁有令德。由来葵产异百材，入火不焦最雄特。天蚕之丝纫以精，棕竹之枝惠且直。青铜为扣玉为板，鹳耶鹅耶都减色。南方赤帝赤剽怒，一遇此君都冰释。此物流遗自几时，相传典午陪巾帻。物经王谢总风流，况在炎洲尤任职。老夫久病热恼侵，安得卧冰挥素琴。江门使君爱我深，贶以双扇清尘襟。愿君推此甘棠阴，阴火阳冰互酌斟，大洗愆伏慰我心。
张靓渊示所藏李樛仙观察故扇其阳为倪文正公书其阴为张遗民画文正书固足重而遗民画亦罕矣靓渊索赋七古灯下率笔应之
作者：全祖望
朝代：清
体裁：古风

翰林尚书李公子，廿载愚公为国死。元公之后有贞臣，碧血淋漓光世史。米家船散故物空，腰扇萧寥出尘滓。清河舫中多贮藏，签轴纷纶难屈指。雨窗为我资古欢，亳社劫灰宛在此。峨峨始宁拨镫书，寒芒尚共衣云紫。当年椽笔玄又玄，童乌妙悟在免齿。三爻吞罢论三案，鸺鹠胆落不可止。馀事风流寄六书，亦复崛奇难意拟。何来更有张三画，秋甫真传风雪里。亡国之谶在命名，陵冬之节善传髓。摩挲私印亦自佳，不教圣思独擅美。可惜三绝尽无存，残山剩水仅尔尔。从来书画重以人，苟非其人适堪鄙。此书既属鲁公徒，此画还应所南比。又况樛仙手泽馀，如彼岑鼎连其趾。同心臭味托兰荪，故国云烟重桑梓。主人宝之扬清风，庾元规尘隔千里。
弹指阁小集，胡都御史复斋，喜予之至而念嶰谷游洞庭未归，各赋七言
作者：全祖望
朝代：清
体裁：七言律诗

芒鞋犹带石窗云，隔岁离悰话倍殷。蛩蟨心原千里合，马牛风讶隔江分。南州榻在还重止，北海樽开正晚曛。此夕渔阳山下客，题襟谁与共论文。
归家见斋前竹实有作
作者：全祖望
朝代：清
体裁：古风

鸣鸟谅不闻，竹寔胡为者。主人愧弗堪，聊复采盈把。平生藜苋肠，一饱百忧舍。归装乏鞠藭，隔宿储亦寡。何期邀此君，饷我以大雅。或曰岁且侵，飞鸿行遍野。忧心夫如何，徘徊桐阴下。
徐锦衣花乳石印谱
作者：全祖望
朝代：清
体裁：七言绝句

弯弓没石志未遂，挥刀切玉艺亦奇。此是苌弘未埋血，雪泥红爪尚离离。
得穆堂先生信
作者：全祖望
朝代：清
体裁：七言律诗

年来喜报沉疴减，近履皆传眠食安。荆国文章犹有托，槐堂薪火未曾寒。雅知自任非遗世，谁道佯狂为弃官。窃恐梦争到王室，依然崛强似神完。
得衡阳谢令札请改南游之棹于明年
作者：全祖望
朝代：清
体裁：五言绝句

未有昌黎锐，犹然阻望云。梦随彭蠡鸟，先谒洞庭君。
循城而行偶话枢曹钱丈事
作者：全祖望
朝代：清
体裁：七言律诗

昆山寓客小篯君，忠介家风总不群。踊跃来寻残石碣，佯狂死报躄将军。婺垣有妇成双节，桑海何人录旧闻。为对故城生感槩，冲天一凤溯奇勋。
惠泉泉之良也惠泉酿酒酒家之重台也漫吟一绝以为惠泉解嘲
作者：全祖望
朝代：清
体裁：五言绝句

是谁招曲氏，重为此泉羞。出山原已浊，何况过糟邱。
意林购得先非堂侍御与冯元陵太史手札一卷见赠赋谢
作者：全祖望
朝代：清
体裁：七言律诗

先人风格如同甫，结契元陵拟稼轩。长吉诗篇多劫火，子云笔札亦清言。废兴枨触恨千古，聚散魂消书十翻。多谢小山施墨妙，衰门宠荷百玙璠。
意林问予甬上膏蟹入暮春何以遽殒戏答
作者：全祖望
朝代：清
体裁：古风

膏蟹之夙世，殆是汉侏儒。年年上巳后，鼓胀毙海隅。但得以饱死，臣朔所不如。谢山先生长清臞，力与臣朔足并驱。近来更失太官粟，又复耻曳诸侯裾。抚兹蟹一笑，何恃济饥躯。祗应学蜑户，酱汝为冬储。封以谢山云，日下酒一棜。
感怀
作者：全祖望
朝代：清
体裁：古风

古人观世道，首重在人心。天地纵多故，此志终昭森。其或不然者，天地且胥沉。是以子孟子，苦口距诐淫。斯人方寸地，治乱所侵寻。奚止中流壶，区区千黄金。自从炎汉后，二千年于今。人心虽日替，犹仗一线任。有时见皎日，一启昏霾阴。有时遇震雷，一发哑钟瘖。支架此大造，廓清良有壬。胡为迩日来，浇薄不可禁。凌夷成痼疾，沉绵日以深。渐且入膏肓，医和无能针。四民纵殷阜，亦复非好音。而况日局促，游鱼在沸鬵。普天苦人满，衣食难为周。农也颇力耕，所苦乏田畴。再易三易地，高价十倍求。商也更大耗，子母不见酬。架虚以欺人，强半成漏舟。桓桓者兵耶，简练尤缪悠。其寔乃市人，何以称好仇。更有诸勋术，生齿日以稠。不耕而不织，糜饷坐若流。势且蔑可继，道在豫为谋。空教圣天子，玉烛亲纲缪。诸公称股肱，而徒安苟偷。足食与足兵，果何道之由。文章虽小道，元气所节宣。三才有橐钥，冥冥嘘其间。随运为降升，良亦非苟然。列朝诸著述，大概略可言。有人一振之，旋转盖如环。而今胡日下，东流势不还。强者成枭狐，弱者成寒蝉。天地失正声，莫遏群儿喧。其在洪范中，咎徵岂无端。杞人窃搔首，作诗志忧患。
慈元陵
作者：全祖望
朝代：清
体裁：七言绝句

高曹向孟均贤后，尚有芳魂殉落晖。一洗签名臣妾愧，虞渊双抱二王归。
戊辰元夕芍庭以其世父忠介公生辰为苍水先生祭即用苍水过忠介琅江殡宫韵·其二
作者：全祖望
朝代：清
体裁：七言律诗

故国当年事未灰，五千甲盾傍江开。卧龙伏凤成群出，鳀壑蛟宫取次陪。一自遗民湛绝岛，更无过客上西台。琅江死别吞声后，重见南屏白马来。
戏题玉枕兰亭后
作者：全祖望
朝代：清
体裁：七言绝句

昭陵石马汗萧寥，无复黄旗呵濩劳。输与乾陵翻健甚，风风雨雨打温韬。
或劝予乞灵于醇酒以求寐亦不验
作者：全祖望
朝代：清
体裁：五言律诗

六凿纷纶动，春今非我春。纵然沉醉后，犹是独醒人。夜雨萧萧下，孤镫耿耿陈。杜康新丧职，无力济枯津。
扬州城北建隆寺宋太祖征李重进驻跸地也樊榭用沈传师岳麓寺韵同作
作者：全祖望
朝代：清
体裁：古风

广陵事变不可论，青燐黄雾时迸奔。法云山光俱故垒，佛火黯淡难称尊。夹马新人膺新命，威斗欲振河山昏。天生圣人大一统，有如啬夫芟莠根。柴家孱王屏翰寡，所仗懋亲为篱樊。当年连辔来下蔡，滁阳寿阳并轩轩。诸公半随庙社转，发蒙振落随风翻。殿前统制旋裂眦，上党节度继陨元。孤臣坐握重城重，重泉何以朝陵园。六龙北下如山压，万骑动地云列屯。须臾穷城甘鼎沸，赤晕如电照寺门。广陵城开传厥角，谁为故使扫血痕。八百年来梵磬冷，令我吊古泪满樽。
扬州石刻文信公画像歌正德十年寿光刘侍御徵甫所勒其序云得之扬州文江公苗裔也乾隆八年扬人陆君钟辉乞予作歌
作者：全祖望
朝代：清
体裁：古风

西湖天水昼冥冥，白雁飞过无坚城。庐陵相公脱虎口，来向淮南谁集兵。可怜吴会少净土，剩馀扬州真州孤柱撑。李公苗公双忠贞，挥戈欲挽虞渊旌。相公此来会逢适，合从或可缓颊成。两淮全力足恢复，所仗元老为主盟。此策果成事难料，三宫未必向北平。岂知反间忽横生，李公既心动，苗公空泪零。相公变作刘洙行，参从寥寥杜天卿。天教孤臣不遽死，芦中丈人舣舟迎。将无岷江之神灵，神灵幸脱相公死，两淮从此莫扶倾。李公颈血碧，苗公寨火青，夏贵老奴竟输诚。神伤间关出百死，再入瓯闽开行营。空坑战败五坡絷，燕市三年目未瞑。魂随阳乌返沙汀，李公苗公迓九京。一恸褰裳朝穆陵，百年潦尽寒潭清。厓山哀歌满祠亭，淮南俎豆亦争馨。寿光柱史扶世教，绘图勒石昭精英。孙枝一叶尚足徵，定是惠州太守老云礽。相公自具大光明，那须异人传慧灯。不是神梦告发绳，至今须眉还峥嵘。我歌足当庙碑铭。
护林柳渔瓯亭竹田小集篁庵分韵
作者：全祖望
朝代：清
体裁：五言律诗

客与秋俱老，花偏晚放春。凉风排旅闼，爽气集诗人。何处闻长笛，齐来蛰角巾。嘉名重九近，白社有间民。
报恩寺
作者：全祖望
朝代：清
体裁：七言律诗

为报高皇罔极恩，漫言当璧眷先殷。育王岂有除奸助，道衍终成佐命勋。十族固应勤忏礼，三征终莫解尘氛。碽妃别抱无穷恨，尊号曾无配享文。
拟作云湖看梅之游者再而春事尚寂然盖二月之望矣亦自来所希有也
作者：全祖望
朝代：清
体裁：五言律诗

春为寒添闰，梅缘雪放迟。东风无气力，何以慰辀饥。葭黍滞生意，桑榆感岁时。陇头如有信，引领望佳期。
探梅
作者：全祖望
朝代：清
体裁：古风

花信第一番，犹为寒谷闭。花王望眼穿，夜夜传急递。其奈浃旬来，积雪长蕉萃。水仙困层冰，山茶忽中滞。古梅最峥嵘，亦复需左次。但见彼唐花，雁本夸明媚。吁嗟造物手，别自操神秘。其酝酿有时，其发抒有会。风雨所淹留，未必无深意。躁心吾无容，俟命在居易。连朝多春色，向荣枝如醉。诸公来萧斋，一鼓助作气。叩钵有新诗，天公亦所契。李郎方刻期，同整宝岩屣。一卷寒香吟，我为发沉曀。吹醒山中魂，来迓陇头使。
摄山怀古三首 其一 明徵君
作者：全祖望
朝代：清
体裁：古风

徵君淡荡人，弓车讵可招。笑视萧老公，慁我空哓哓。百年御碑自孱主，亦复不足扬孤标。至今双老鹤，犹从白云巢。
摄山怀古三首 其三 张指挥
作者：全祖望
朝代：清
体裁：古风

孤忠有佳儿，羽林生光辉。试看蒋陵下，周粟生尚希。更爱诗思工，如鸿冥冥飞。中山孙子亦式微，白门世臣张锦衣。
摄山怀古三首 其二 徐骑省
作者：全祖望
朝代：清
体裁：古风

骑省好兄弟，澄心堂上双尊宿。朝朝下直归对床，好句更相属。降王既踉跄，遗臣亦摧辱。可怜亡国痛，尽在江南录。一麾西邠去，苦寒入腹谁相禦。衣褐亦何妨，江左华风良贵倨。归魂返故山，夜猿哭潸潸。吁嗟乎，十郎茶肆俱榛菅。
故光禄陈公士京遗集予求之二十年矣今春人日忽得其手稿喜而有作
作者：全祖望
朝代：清
体裁：七言律诗

逋叟风高汉管宁，半生心迹付沧溟。海年竟向鲛宫尽，喟寓时呼蜑户听。故国到今传义士，遗文不没有神灵。昨挑七种新芽菜，把酒长吟酹一瓶。
故太仆陈皇士木渎别业
作者：全祖望
朝代：清
体裁：五言律诗

太仆园如昔，于今几岁寒。抄诗禆国史，选佛挂儒冠。梧竹留馀荫，池台溯古欢。灵岩在何处，清籁出云端。
故太守汤公䔍斋有大功于越中而专祠已圮今祀于书院中同补堂赋
作者：全祖望
朝代：清
体裁：古风

经术经世务，方可见施行。在昔胡安定，治事标斋名。汤公涖于越，如梁西门豹、秦李冰。城西三江口，洪流时震惊。朝潮夕汐恣凭陵，菑畬耕穫岁不宁。五马翩然来，下车蒿双睛。俯察地理仰天星，妖鰌绝命狂澜清。东眺有他山，梅龙或与京，斯民左饘右粥到今丰盈。三百年来祠宫倾，聊从讲舍荐明馨。黄蕉丹荔依诸生。诸生读书贵有用，岂徒佔毕夸精能。天何以平，地何以成。六府七政资请明。我诗谱神弦，雅歌谅为神所听。
故理刑陈公卧子有大功于吾瓯粤而祀典未备以嫌忌也秋塍偶商及之予请援太守汤公之例祠之书院中
作者：全祖望
朝代：清
体裁：古风

东阳许都难，几社典之相始终。不有贤司李，漫天祸且遍浙东。功成辞赏去，欲以此意谢闇公。孤忠践妖梦，二千年上感殷通。竟殉华亭鹤，上觐思陵攀堕弓。可怜故部民，尚抚甘棠生馀恫。何地荐溪毛，春猿秋鹤飞吟中。圣朝已不讳，亡国之恨如冰融。蕺山有精舍，聊分一座志报功。请看五犀石，太守祠祀将无同。长哦禊水诗，定有灵旂飒飒来吴淞。
敬亭沈耕岩先生卒后七十年而未葬予将谋之临川阁学檄下有司助之而临川病甚弗能及也为之慨于
作者：全祖望
朝代：清
体裁：七言律诗

嵯峨烈庙故徵君，潦倒南都一党人。犹喜清流完白首，竟无抔土贮青燐。枯心早已填穷海，残骨还堪赎百身。五角六张多厄运，敬亭草木亦伤神。
敬题念台先生手书
作者：全祖望
朝代：清
体裁：五言律诗

少师希圣学，不仅在安贫。一节见全体，清风识古人。尚传手泽旧，足为讲堂珍。我亦鹑衣客，门墙倘不嗔。
斑竹园·其一
作者：全祖望
朝代：清
体裁：七言律诗

小朝廷已坠南躔，一梦三生空自怜。盐豉神伤除夕酒，牙斋魂怯四更天。幕中英隽都南八，身后声灵重项燕。斑竹亦应同堕泪，不须梅岭泣荒阡。
斑竹园·其三
作者：全祖望
朝代：清
体裁：七言律诗

尚书旧德重庭槐，不硕生从褚彦回。况有同心前茂宰，相期共殉大行台。故乡乔木齐生色，覆幕孤禽并陨胎。一卷青燐纷涕泗，我思合传志三哀。
斑竹园·其二
作者：全祖望
朝代：清
体裁：七言律诗

靖公忠烈更谁京，可惜荒朝厄运并。若以苦心原督相，肯将宿忿弃兴平。板矶空自劳埋血，东坝何缘得背城。只有西泠都督好，素车白马伴神旌。
新会张明府惕庵以予将去粤有诸生无福之叹予皇恐不敢当也·其一
作者：全祖望
朝代：清
体裁：七言绝句

泰山不作文昭逝，方信人师绝世无。自分衰残天所废，散耽栈豆误生徒。
新会张明府惕庵以予将去粤有诸生无福之叹予皇恐不敢当也·其三
作者：全祖望
朝代：清
体裁：七言绝句

一年鼓动终无术，因病逃闲亦见机。谁变秀才为学究，此中罪责有攸归。
新会张明府惕庵以予将去粤有诸生无福之叹予皇恐不敢当也·其二
作者：全祖望
朝代：清
体裁：七言绝句

孤负贤侯属望奢，几时带草尽开花。鲰生量力知无补，只合焚香祀白沙。
新会张明府惕庵以予将去粤有诸生无福之叹予皇恐不敢当也·其四
作者：全祖望
朝代：清
体裁：七言绝句

梁父主生亢父死，泰山秘册定难详。故人爱我将无过，欲卜天心恐渺茫。
新得袁伯长学士研试笔赋之兼示配京冲一两茂才·其一
作者：全祖望
朝代：清
体裁：五言律诗

珍重清容研，留连延祐馀。曾调静寄墨，及侍友恭书。枢使门庭古，南湖池榭虚。一区今属我，奚翅百璠玙。
新得袁伯长学士研试笔赋之兼示配京冲一两茂才·其三
作者：全祖望
朝代：清
体裁：五言律诗

闻昔新河启，高才遂挺生。天心悯硗确，地肺应文明。日送花砖丽，山披石质莹。犹传频扈从，橐研度开平。
新得袁伯长学士研试笔赋之兼示配京冲一两茂才·其二
作者：全祖望
朝代：清
体裁：五言律诗

此地溯文献，阳源最长雄。史存梅涧窖，经发竹林筒。呵护欣无恙，烟云尚不穷。故应灵淑气，长吐石田中。
新得袁伯长学士研试笔赋之兼示配京冲一两茂才·其四
作者：全祖望
朝代：清
体裁：五言律诗

前辈渊原尽，谁其足嗣音。菑畬如不怠，阡陌岂难寻。忽忽中哀恨，茫茫后死心。同畴期二妙，一振式微吟。
新得袁伯长学士研试笔赋之兼示配京冲一两茂才配京和赋伯长学士研诗因借抄其集·其一
作者：全祖望
朝代：清
体裁：五言律诗

斯文应有寄，我老已将休。为抚遗编在，宁徒一研留。膏肓咸五失，师友重千秋。此意沉吟久，无为石丈羞。
方丈望溪尝言以万八徵君之学而惜不得如梅勿庵受日月之光以显于时予谓是不知万氏之心者矣因表而出之以论其世
作者：全祖望
朝代：清
体裁：七言律诗

四明上溯滁阳胄，风虎云龙三百年。一出祗缘为庀史，终身安敢望朝天。谁将客妇行吟苦，漫作枯鱼望泽怜。试读秣陵遗事句，杜鹃心迹尚昭然。
方丈灵皋至杭有人见之灵隐山中予遣使遍觅其寓而不可得
作者：全祖望
朝代：清
体裁：五言绝句

看山良自好，避客一何深。红叶斜阳路，茫茫乱我心。
方侍郎南灵皋得请南归
作者：全祖望
朝代：清
体裁：七言律诗

正色立朝原不易，乞休得请更何求。早知积悃终难遂，从此馀生且自由。硕果固应邀濩惜，晨星谁为解勾留。归家葺得平生业，儒苑文林志可酬。
旧院
作者：全祖望
朝代：清
体裁：七言律诗

澹心居士真耆旧，头白操觚话板桥。岂以平康忘厢社，正从子夜哭宗祧。葛姬大节成鸾凤，顿老游魂寄黍苗。名士美人双寂寞，荒江斜日逐渔樵。
明司天汤若望日晷歌
作者：全祖望
朝代：清
体裁：古风

测天量日真古学，九章五曹远可寻。姬公商高志成法，坠绪茫茫胡陆沉。自从鲜于洛下后，累朝聚讼成商参。春秋三十六日食，卫朴沈括谬扯挦。岂期礼失求之野，欧罗巴洲有遗音。明初兼采三历说，疏通早已开蹄涔。吾闻五洲之说颇荒诞，芋区瓜畴界莫侵。亚细亚洲居第一，神州赤县细弗任。渊原将无出驺衍，存而不论戒狂淫。何物邪酥老教长，西行夸大传天心。观光厥有大里利，庞熊毕艾龙邓俱同岑。九万里馀来上国，星官角艺俯首空沉吟。泰西绝学乃骤贵，直上灵台罔不钦。就中大臣徐与李，心醉谓足空古今。司天大监汤匦使，日晷精妙泯差参。想当制器尚象时，不传秘术宝南金。天子临轩百僚集，敬授特敕夸思深。为忆利生初戾止，一枝托迹拟微禽。香山旅舍听夜雨，北平墓树泣秋霖。如何所学顿昌大，不胫而走且骎骎。谁识周髀旧经在，蛛丝马线待神针。汶阳之田本吾土，广陵之散非亡琴。坐教唐子窜大宗，重黎有知定弗歆。峨我南雷子黄子，九流兼综振百瘖。古松流水算簌簌，乃悟北鲊即南䰼。可惜唐邢诸先辈，扶中抑西力不禁。容圆测圆割圆历历在，底须三角八线矩度别自卑釜鬵。贯穿微言得缘起，有如皎日出层阴。吴王梅氏嗣之出，廓清之功良有壬。始知中原才不乏，爝火之光都归我照临。昨过南雷搜故物，片石督见委书林。依然二十八宿扪可拾，四游九道昭森森。大荒有此亦奇儿，摩挲置我堂之襟。
明宗室隐头陀写文信公像故民部董次公先生物也
作者：全祖望
朝代：清
体裁：七言绝句

南岳诸刘叹道穷，重摹王烛感孤忠。悬知燕市光明相，跨隺东来听匪风。
明杏园雅集图
作者：全祖望
朝代：清
体裁：古风

有明开国后，宣庙始阳春。舂容太平乐，元气洽八垠。庙堂多唱和，禁网无邅屯。三杨最镇静，鼎足调大钧。二王长六官，耆德尤嶙峋。忠文真神师，正学长成均。吉水负史才，宋金细讨论。有如阿阁凤，和声清不浑。薰风濩玉烛，祥光生五云。试读杏园诗，丰采想垂绅。燕闲写清娱，亦复念斯民。回忆钱侍郎，旁皇靖难辰。满朝重足立，谁人不杜门。遭逢党禁解，白发光丝纶。诸公韩富流，社稷之宝臣。牵连及词苑，同为东阁宾。泰阶德星聚，馀事光斯文。其时已易世，履霜占初坤。宣仁将谢政，潜伏有寺人。老成继沦丧，杏园俱蒙氛。乃知日中昃，消息如转轮。彼哉其泰和，叨玷旧德群。一幅好东绢，莫逃忠佞魂。翻羡锦衣子，亦以骥尾存。
明梁溪邵文庄公温研歌
作者：全祖望
朝代：清
体裁：古风

道南薪大长熊熊，魁儒研席生春风。邹胡王尤世所宗，清泉流出墨滀浓。历三百年谁嗣踪，曰故尚书二泉翁。士夫道学罔朦胧，以日格子震群蒙。重光丽泽大有功，黍谷一夜玄云封。讲堂清供出三冬，巧裁紫玉架青铜。坎离互宅冻可融，不须吹律听黄钟。缇室居然元气充，将无橐籥本参同。墨林安郎艺事工，风流旧著弘正中。勒名铭尾志所从，东林茂草今茸茸。顾高钱华不可逢，寒灰孰然涸孰通。飘零故物如转蓬，抚兹遗器宜敬恭。